1330 - 2011-ci il yanvarın 13-də Bakı şəhərində imzalanmış “Azərbaycan Respublikasının Milli Təhlükəsizlik Nazirliyi və Rusiya Federasiyasının Narkotiklərin Dövriyyəsinə Nəzarət üzrə Federal Xidməti arasında narkotik vasitələrin, psixotrop maddələrin və onların prekursorlarının qanunsuz dövriyyəsi ilə mübarizədə əməkdaşlıq haqqında Saziş”in təsdiq edilməsi barədə\n2011-ci il yanvarın 13-də Bakı şəhərində imzalanmış “Azərbaycan Respublikasının Milli Təhlükəsizlik Nazirliyi və Rusiya Federasiyasının Narkotiklərin Dövriyyəsinə Nəzarət üzrə Federal Xidməti arasında narkotik vasitələrin, psixotrop maddələrin və onların prekursorlarının qanunsuz dövriyyəsi ilə mübarizədə əməkdaşlıq haqqında Saziş”in təsdiq edilməsi barədə\nAzərbaycan Qəzeti (Dərc olunma tarixi: 16-02-2011, Nəşr nömrəsi: 36), Azərbaycan Respublikasının Qanunvericilik Toplusu (Dərc olunma tarixi: 28-02-2011, Nəşr nömrəsi: 02, Maddə nömrəsi: 118)\n2011-ci il yanvarın 13-də Bakı şəhərində imzalanmış “Azərbaycan Respublikasının Milli Təhlükəsizlik Nazirliyi və Rusiya Federasiyasının Narkotiklərin Dövriyyəsinə Nəzarət üzrə Federal Xidməti arasında narkotik vasitələrin, psixotrop maddələrin və onların\n1. 2011-ci il yanvarın 13-də Bakı şəhərində imzalanmış “Azərbaycan Respublikasının Milli Təhlükəsizlik Nazirliyi və Rusiya Federasiyasının Narkotiklərin Dövriyyəsinə Nəzarət üzrə Federal Xidməti arasında narkotik vasitələrin, psixotrop maddələrin və onların prekursorlarının qanunsuz dövriyyəsi ilə mübarizədə əməkdaşlıq haqqında Saziş” təsdiq edilsin.\n2. Azərbaycan Respublikasının Milli Təhlükəsizlik Nazirliyinə tapşırılsın ki, bu Sərəncamın 1-ci bəndində göstərilən Sazişin həyata keçirilməsini təmin etsin.\n3. Azərbaycan Respublikasının Xarici İşlər Nazirliyinə tapşırılsın ki, bu Sərəncamın 1-ci bəndində göstərilən Sazişin qüvvəyə minməsi üçün zəruri olan dövlətdaxili prosedurların yerinə yetirilməsi barədə Rusiya Federasiyası tərəfini xəbərdar etsin.\nAzərbaycan Respublikasının Milli Təhlükəsizlik Nazirliyi və\nRusiya Federasiyasının Narkotiklərin Dövriyyəsinə Nəzarət üzrə\nFederal Xidməti arasında narkotik vasitələrin, psixotrop maddələrin və\nonların prekursorlarının qanunsuz dövriyyəsi ilə mübarizədə əməkdaşlıq\nBundan sonra “Tərəflər” adlandırılan Azərbaycan Respublikasının Milli Təhlükəsizlik Nazirliyi və Rusiya Federasiyasının Narkotiklərin Dövriyyəsinə Nəzarət üzrə Federal Xidməti,\nnarkotik vasitələrin və psixotrop maddələrin (bundan sonra - narkotiklər) qanunsuz dövriyyəsinin miqyasının və onlardan sui-istifadə hallarının artmasından narahat olaraq,\nnarkotiklərin və onların prekursorlarının qanunsuz dövriyyəsinin Tərəflərin dövlətlərinin sağlamlığına və rifahına ciddi təhlükə yaratdığını dərk edərək,\n1961-ci il tarixli “Narkotik vasitələr haqqında” Vahid Konvensiyanın və ona dəyişiklik edilməsi barədə 1972-ci il tarixli Protokolun, 1971-ci il tarixli “Psixotrop maddələr haqqında” Konvensiyanın və Birləşmiş Millətlər Təşkilatının 1988-ci il tarixli “Narkotik vasitələrin və psixotrop maddələrin qanunsuz dövriyyəsinə qarşı mübarizə haqqında” Konvensiyasının müddəalarını nəzərə alaraq,\nnarkotiklərin və onların prekursorlarının qanunsuz dövriyyəsi ilə mübarizəyə yönəlmiş səmərəli tədbirlərin görülməsində qarşılıqlı maraqları nəzərə alaraq,\nöz dövlətlərinin milli qanunvericiliyini və beynəlxalq öhdəliklərini rəhbər tutaraq,\n1. Hazırkı Sazişin predmetini Tərəflər arasında narkotiklərin və onların prekursorlarının qanunsuz dövriyyəsinə qarşı səmərəli mübarizənin təşkili məqsədi ilə əməkdaşlıq təşkil edir.\n2. Tərəflər hazırkı Sazişə əsasən öz səlahiyyətləri çərçivəsində, habelə dövlətlərin milli qanunvericiliklərinə və dövlətlərinin iştirakçısı olan beynəlxalq müqavilələrdən irəli gələn öhdəliklərinə riayət etməklə əməkdaşlığı həyata keçirirlər.\n3. Hazırkı Saziş şəxslərin verilməsi və cinayət işləri üzrə hüquqi yardım məsələlərinə toxunmur.\n1. Hazırkı Saziş çərçivəsində Tərəflərin əməkdaşlığı aşağıdakı formalarda həyata keçirilir:\na) narkotiklərin və onların prekursorlarının qanunsuz dövriyyəsinə qarşı mübarizə məsələləri üzrə informasiya mübadiləsi;\nb) bir Tərəfin öz səlahiyyətləri çərçivəsində və digər Tərəfin sorğusuna əsasən narkotiklərin və onların prekursorlarının qanunsuz dövriyyəsi ilə bağlı məsələlər üzrə əməliyyat-axtarış tədbirlərinin keçirilməsi;\nc) narkotiklərin qanunsuz istehlakının və dövriyyəsinin profilaktikasının təşkili və həyata keçirilməsi sahəsində əməkdaşlıq;\nç) narkotiklərin və onların prekursorlarının qanunsuz dövriyyəsi ilə mübarizə üzrə tədbirlərin keçirilməsində, o cümlədən onların nəzarətli göndərişlərinin və onların qanuni dövriyyəsinə nəzarətin həyata keçirilməsi zaman əməkdaşlıq edilməsi və qarşılıqlı yardımın göstərilməsi;\nd) iş təcrübəsinin mübadiləsi, o cümlədən müşavirələrin, konfransların və seminarların keçirilməsi;\ne) narkotiklərin və onların prekursorlarının qanunsuz dövriyyəsinə qarşı mübarizə məsələlərinə dair öz dövlətlərinin qanunvericilik və digər normativ-hüquqi aktların, onların tətbiqinə dair materialların, statistik məlumat və metodik tövsiyələrin mübadiləsi;\nə) kadrların hazırlanması və ixtisaslarının artırılması;\nf) maddi-texniki və konsultativ yardımın göstərilməsi, habelə ekspertizaların keçirilməsində kömək edilməsi;\ng) narkotiklərin və onların prekursorlarının qanunsuz dövriyyəsi ilə mübarizə problemlərinə dair qarşılıqlı maraq kəsb edən birgə elmi tədqiqatların aparılması;\nğ) zərurət yarandıqda, qanunsuz dövriyyədən çıxarılmış narkotik nümunələrin və onların tədqiqi nəticələrinin mübadiləsi;\nh) işçi qrupların yaradılması və nümayəndələrin mübadiləsi məsələləri də daxil olmaqla, əməkdaşlıq prosesində meydana çıxan məsələlər üzrə fəaliyyətin əlaqələndirilməsi.\n2. Hazırkı Saziş Tərəflər üçün əməkdaşlığın digər qarşılıqlı münasib formalarının işlənib hazırlanmasına və inkişaf etdirilməsinə maneçilik törətmir.\nHazırkı Saziş çərçivəsində aşağıdakılara dair informasiya mübadiləsi həyata keçirilir:\na) digər Tərəfin dövlətinin ərazisində törədilmiş və ya törədilməyə hazırlanan, narkotiklərin qanunsuz dövriyyəsi ilə bağlı cinayətlər barədə;\nb) narkotiklərin qanunsuz transsərhəd dövriyyəsində iştirak etməkdə şübhəli bilinən şəxslər barədə;\nc) bir Tərəfin dövlətinin ərazisindən digər Tərəfin dövlətinin ərazisinə narkotiklərin qanunsuz keçirilməsi və ya buna cəhdlər ilə bağlı konkret faktlar və hadisələr barədə;\nç) narkotiklərin və onların prekursorlarının qanunsuz dövriyyəsi ilə əlaqəsi olan və fəaliyyətləri transmilli xarakter daşıyan cinayətkar qrupların strukturları, tərkibləri, fəaliyyət sahələri, idarə olunmalarının təşkili və əlaqələri barədə;\nd) Tərəflərin dövlətlərinin ərazisində fəaliyyət göstərən və narkotiklərin, onların prekursorlarının qanunsuz dövriyyəsi ilə əlaqəli olan cinayətkar qruplar və ayrı-ayrı şəxslər arasında mövcud olan və ya ehtimal edilən əlaqələr barədə;\ne) narkotiklərin və onların prekursorlarının qanunsuz dövriyyəsi ilə əlaqədar cinayət fəaliyyətinin həyata keçirilməsinin üsul və metodları barədə;\nə) narkotiklərin və onların prekursorlarının qanunsuz dövriyyəyə daxil olma mənbələrinin müəyyən olunmasının üsul və metodları və belə qanunsuz dövriyyənin qarşısının alınması üçün tədbirlər barədə;\nf) qanunsuz dövriyyəyə buraxılmış narkotiklərin yeni növləri, onların hazırlanma və istifadə edilmə texnologiyaları barədə;\ng) narkotiklərin və onların prekursorlarının əkilib-becərilməsi, istehsalı, nəql olunması və satışı zamanı tətbiq olunan gizlətmə və maskalama üsulları, həmçinin onların aşkar olunma metodları barədə;\nğ) qarşılıqlı maraq doğuran digər məsələlər barədə.\n1. Hazırkı Saziş çərçivəsində yardımın göstərilməsi sorğu əsasında və ya bu cür yardımın digər Tərəf üçün maraq kəsb edəcəyini hesab edən Tərəfin təşəbbüsü ilə həyata keçirilir.\nYardım göstərmə haqqında sorğu yazılı şəkildə və ya texniki vasitələrdən istifadə etməklə göndərilir.\nTəxirəsalınmaz hallarda şifahi sorğu da qəbul oluna bilər, lakin o, üç gün ərzində yazılı formada və ya texniki vasitələrdən istifadə etməklə təsdiq olunmalıdır.\nİnformasiyanın ötürülməsi üçün texniki vasitələrdən istifadə olunduqda, həmçinin alınan sorğunun həqiqiliyinə və ya məzmununa dair şübhə yarandıqda, sorğu alan Tərəf sorğu göndərən Tərəfdən yazılı formada təsdiqedici sənəd tələb edə bilər.\n2. Yardım göstərmə haqqında sorğuda aşağıdakılar göstərilir:\n- sorğu göndərən Tərəfin adı;\n- sorğu alan Tərəfin adı;\n- sorğunun mahiyyətinin qısa məzmunu və onun əsaslandırılması;\n- sorğunun icrası üçün zəruri olan digər məlumatlar.\n3. Zəruri hallarda sorğu alan Tərəf sorğunun düzgün icra olunması üçün əlavə məlumatları sorğu edə bilər.\nSorğu alan Tərəf sorğunun icrasının qısa müddətdə və mümkün qədər tam şəkildə təmin olunması üçün bütün zəruri tədbirləri görür. Sorğu, bir qayda olaraq, onun daxil olduğu gündən etibarən 30 gündən artıq olmayan müddət ərzində icra olunur.\n1. Sorğunun icra olunması mümkün olmadığı və ya ondan imtina edildiyi halda sorğu alan Tərəf sorğu göndərən Tərəfi bu barədə dərhal yazılı şəkildə xəbərdar edir və sorğunun icrasına mane olan səbəblər barədə məlumatlandırır.\n2. Sorğu alan Tərəf sorğunun icrası zamanı onun dövlətinin suverenliyinə, təhlükəsizliyinə və ya digər mühüm maraqlarına zərər vura biləcəyini və onun dövlətinin qanunvericiliyinə zidd olduğunu hesab edərsə, sorğunun icra olunmasından tam və ya qismən imtina edə bilər.\n3. Sorğu alan Tərəf sorğunun dərhal icra olunmasının öz dövlətinin ərazisində aparılan cinayət təqibinə və ya digər icraata mane ola biləcəyini hesab edərsə, o, sorğu göndərən Tərəflə məsləhətləşmələrdən sonra, sorğunun icrasını təxirə sala və ya zəruri şərtlərə riayət olunması ilə əlaqələndirə bilər. Əgər sorğu göndərən Tərəf təklif edilən şərtlərlə ona yardım göstərilməsinə razı olarsa, o, bu şərtlərə riayət etməlidir.\n4. Sorğu verən Tərəf sorğunun icrasının zərurətinin aradan qalxmasını müəyyən etdikdə, təxirə salmadan sorğu alan Tərəfi bu barədə xəbərdar edir.\n1. Konfidensial olmayan sənəd və materiallar istisna olmaqla, Tərəflər narkotiklərin və onların prekursorlarının qanunsuz dövriyyəsinə qarşı mübarizəyə dair aralarında mübadilə edilən məlumatların, həmçinin sənədlərin və materialların məzmununun konfidensiallığını təmin edirlər.\n2. Sorğu göndərən Tərəf alınan informasiyanı yalnız sorğuda göstərilən məqsədlər üçün istifadə edir.\n3. Hazırkı Saziş çərçivəsində alınan konfidensial informasiya, o cümlədən sənədlər və materiallar, onları təqdim edən Tərəfin yazılı razılığı olmadan üçüncü tərəfə verilə bilməz.\nTərəflər hazırkı Saziş çərçivəsində əməkdaşlığı həyata keçirərkən rus dilindən istifadə edirlər.\n1. Tərəflər öz dövlətlərinin ərazisində hazırkı Sazişin icrası ilə bağlı yaranan xərcləri ödəyirlər.\n2. Yazılı formada başqa qayda razılaşdırılmadığı təqdirdə, Tərəflər qəbul edən Tərəfin dövlətinin ərazisinə öz nümayəndələrinin ezamiyyətləri və qalmaları ilə bağlı bütün xərcləri üzərilərinə götürürlər.\n3. Sorğu edən Tərəfin nümayəndələrinin ezamiyyətləri sorğu edilən Tərəfin qabaqcadan razılığı ilə həyata keçirilir.\nTərəflər, hazırkı Sazişdə nəzərdə tutulan əməkdaşlığın həyata keçirilməsi gedişinin nəzərdən keçirilməsi və onun gələcək istiqamətlərinin təkmilləşdirilməsi üçün qarşılıqlı razılıq əsasında birgə işçi görüşlər, müşavirə və seminarlar keçirirlər.\nGörüşlər Tərəflərin dövlətlərində növbə ilə keçirilir.\nHazırkı Sazişin 2-ci maddəsinin 1-ci bəndinin “ə”, “f”, “g” və “ğ” yarımbəndlərində nəzərdə tutulan əməkdaşlığın həyata keçirilməsinin konkret şərtləri və maliyyələşdirilməsi qaydası Tərəflər arasında qarşılıqlı razılaşma əsasında müəyyən edilir.\nTərəflər qarşılıqlı razılığa əsasən, hazırkı Sazişə onun ayrılmaz hissəsi olan və bu Sazişin 14-cü maddəsində müəyyən olunmuş qaydada qüvvəyə minən, ayrıca protokollarla rəsmiləşdirilən əlavələr və dəyişikliklər edilə bilər.\nTərəflər hazırkı Sazişin müddəalarının təfsiri və tətbiqi ilə bağlı yaranan bütün mübahisəli məsələləri danışıqlar və məsləhətləşmələr yolu ilə həll edəcəklər.\n1. Hazırkı Saziş qeyri-müəyyən müddətə bağlanılır və Tərəflərin, onun qüvvəyə minməsi üçün zəruri olan dövlətdaxili prosedurları yerinə yetirməsi barədə diplomatik kanallarla sonuncu yazılı bildirişin alındığı tarixdən qüvvəyə minir.\n2. Tərəflərin hər biri digər Tərəfə hazırkı Sazişin qüvvəsinə xitam verilməsi niyyəti barədə diplomatik kanallarla yazılı bildiriş göndərməklə Sazişin qüvvəsinə xitam verə bilər. Belə halda hazırkı Saziş qeyd edilən bildirişin alındığı tarixdən altı ay sonra qüvvədən düşür.\n3. Əvvəllər bu Sazişin çərçivəsində başlanmış digər proqram və layihələrlə əlaqədar başqa razılaşma mövcud olmadıqda, hazırkı Sazişin qüvvədən düşməsi onların həyata keçirilməsinə təsir etmir.\n4. Hazırkı Saziş Bakı şəhərində ” 13” yanvar 2011-ci il tarixdə iki əsl nüsxədə, hər biri Azərbaycan və rus dillərində imzalanmışdır, bütün mətnlər eyni dərəcədə autentikdir.\nNəzarət üzrə Federal Xidməti


Dünyada dörd işləyəndən biri afrikalı olacaq | TRT Azerbaycan\nDünyada dörd işləyən...\nDünyada dörd işləyəndən biri afrikalı olacaq\nBirləşmiş Millətlər Təşkilatı Afrika əhalisinin artımı səbəbindən 2050-ci ildə dünya səviyyəsində dörd işləyəndən birinin afrikalı olacağını bildridi.\nBirləşmiş Millətlər Təşkilatı tərəfindən təşkil olunan, iki gün davam edəcək Davamlı İnkişaf Afrika Regional Forumu çox sayda afrikalı nazir və mütəxəssisin iştirakı ilə Efiopiyanın paytaxtı Əddis-Əbəbədə başladı.\nForumda davamlı inkişaf hədəfləri, qitənin son vəziyyəti, atılacaq addımlar müzakirə olunur.\nBMT Afrika İqtisadiyyat Komissiyasının baş katibi Vera Songwe açılış nitqində qitədə böyüyən qeyri-bərabərlik və işsizlik hallarının da toplantılarda müzakirə olunacağını bildird.\nToplantı iştirakçılarına BMT-nin Afrika ilə əlaqədar hazırladığı hesabat paylanıldı.\nHesabatda Afrika qitəsinin gələcək illərdə üzləşəcəyi ən böyük problemlərindən birinin işsizlik olacağı qeyd olunur. Afrikada 10 il ərzində 110 milyon nəfərlik iş yerlərinin açılmasının vacibliyi vurğulanır, keçən 10 ildə cəmi 37 milyon nəfərlik iş yerinin açıldığı bildirilir.\nEtiketlәr: işsizlik , Davamlı İnkişaf Afrika Regional Forumu , Birləşmiş Millətlər Təşkilatı\nHƏMAS-ın sözçüsü BMT-nin Orta Şərq üzrə sülh prosesi koordinatorunun adələtli olmasını istədi\nHƏMAS BMT-nin Orta Şərq üzrə sülh prosesi koordinatoru Nikolay Mladenovun İsrail tərəfdarı mövqeyini tərk edərək Fələstin xalqına qarşı adələtli olmasını istəyib.


Suriya ordusu Hələb aeroportunu artıq ələ keçird Prezident Elvira Ulkinanı təltif etdi Günəş sistemi necə məhv olacaq? — Qiyamətin yeni İdarə rəisi işdən azad edildi-Cəlilabad Nəsimi rayonunda Ulu Öndərin xatirəsinə ehsan sü Yol xəritəsinə görə tam üzən məzənnə rejiminə ke Azercell prezidenti mükafatlandırıldı Koreya Prezidenti səlahiyyətlərini Baş nazirə tə Bakıda hasar uçdu – Xəsarət alanlar var Əli Həsənov: “Problem humanitar fəlakət hə 1,5 milyon manat rüşvət alan nazir müavini niyə vəzifədə saxlanılır?\n19 Noyabr 2016 / 10:54 / Baxış sayı: 1152 “Rabitə çetesi”nin məhkəməsində verilən ifadələr dəhşət saçır\nMTN işi üzrə tutulan “rabitə çetesi”nin üzvlərinin məhkəməsində müttəhimlərin və şahidlərin verdiyi bir sıra ifadələrdən heyrətə gəlməmək mümkün deyil. Məsələn, “Bakı Telefon Rabitəsi” İstehsalat Birliyinin (BTRİB) sabiq baş direktoru Beytulla Hüseynov istintaqa ifadəsində nazir müavini İltimas Məmmədova ev tikintisi üçün 1,5 milyon manat pul verdiyini deyib.\nB.Hüseynovun dediyinə görə, həmin pul BTRİB-in və nazirliyin digər strukturlarının vəzifəli şəxslərinin xərclərin şişirdilməsi, mənimsəmə və digər korrupsiya əməlləri nəticəsində keçmiş nazir Əli Abbasovun formalaşdırdığı “obşiy katyol”a topladıqları pullardan verilib.\nİltimas Məmmədov barəsində məhkəmədə və istintaqda səsləndirilən ittihamlara cavab vermək əvəzinə medianın bu barədə suallarına susmaqla qarşılıq verir. İ.Məmmədov ittihamlarla bağlı danışmaq niyyətində olmadığını deyib.\nÖzü isə hələ də rabitə və yüksək texnologiyalar nazirinin müavini işləyir. Haqqında bu qədər ciddi rüşvət ittihamı səslənən bir məmur vəzifədən dərhal çıxarılmalı və həmin ifadələrlə bağlı hüquqi araşdırmalar aparılmalı deyilmi?\nMüsavat Partiyası Divanının üzvü, hüquqşünas Razim Əmiraslanlı bildirib ki, MTN işi ilə bağlı gedən məhkəmə prosesi cəmiyyətdə diqqətlə və hiddətlə izlənir. Bu məhkəmə prosesi göstərdi ki, ayrı-ayrı nazirliklər və vəzifəli şəxslər hansısa səviyyədə korrupsiyaya bulaşıblar, ölkənin varidatını necə talan ediblər. Bu bandanın hələ xeyli hissəsi azadlıqdadır, ən dəhşətlisi isə odur ki, hətta yüksək vəzifələrdə hələ də işləyənlər var: “Rabitə Nazirliyinin özündə fəaliyyət göstərən cinayətkar dəstə keçmiş MTN-dəki bandaya xüsusi dəstək verib. Respublika Prokurorluğunun yaydığı açıqlamada da göstərilir ki, Rabitə və Yüksək Texnologiyalar Nazirliyində, onun tabeçiliyində olan müəssisə və şirkətlərdə büdcə vəsaitlərinin talanması üçün çoxsaylı korrupsiya sxemləri həyata keçirilib. Dövlət əmlakının sistemli şəkildə mənimsənilməsi və israf etmə yolu ilə talanması üçün rollar bölüşdürülməklə, ayrı-ayrı vəzifəli şəxslərdən ibarət korrupsiya şəbəkəsi təşkil olunub.\nMəhkəmədə verilən ifadələrdə adı korrupsiya və rüşvətə bulaşmış şəxslər olaraq çəkilən hər bir şəxs məsuliyyətə cəlb olunmalıdır. Böyük bir idarəyə rəhbərlik etmiş Beytulla Hüseynovun hələ də nazir müavini işləyən İltimas Məmmədova ev tikintisi üçün 1,5 milyon verdiyi barədə ifadəsi kifayət edir ki, bu ifadə əsasında araşdırma başladılsın və cinayət işi açılsın. Cinayət işinin istintaqına yüksək vəzifəli şəxsin vəzifəsindən istifadə edərək müdaxilə etməməsi üçün İltimas Məmmədov dərhal işdən azad edilməlidir. Beytulla Hüseynovun ifadəsində dedikləri sübuta yetirildiyi halda isə İltimas Məmmədov həbs edilməlidir.\nArtıq Rabitə və Yüksək Texnologiyalar Nazirliyinin bir çox vəzifəli şəxslərinə Cinayət Məcəlləsinin müvafiq maddələri ilə (külli miqdarda mənimsəmə, vəzifə səlahiyyətlərindən sui-istifadə, vəzifə saxtakarlığı) ittiham irəli sürülüb, məhkəmə gedir. Lakin açıq-aydın görünür ki, cinayət məsuliyyətinə cəlb edilməli şəxslərin sayı daha çoxdur. Bu çetenin üzvü olub, hələ də azadlıqda və eyni zamanda vəzifədə olan şəxslər barədə də istintaq orqanları araşdırma aparıb tədbirlər görməlidir. Dövlətin on milyonlarla manatını talamış bu adamların azadlıqda saxlanması vəzifədə olan digər insanların arxayınlaşması və korrupsiya ilə məşğul olmasına stimul verən amillərdəndir”.\nVəkil Aslan İsmayılov isə bildirib ki, məşhur italyan filmi olan “Sprut”da da belə səhnələr olmayıb. Oradakı insanlar cinayətkar olduqlarını etiraf edirlər. Bizimkilər isə özlərini mələk kimi aparır: “Mətbuatın yaydığı ”Bakı Telefon Rabitəsi” İstehsalat Birliyinin həbsdə olan baş direktoru Hüseynov Beytulla İbrahim oğlunun ifadəsində deyilir ki, hazırda Rabitə və Yüksək Texnologiyaları Nazirliyinin müavini işləyən İltimas Məmmədov ev tikintisi üçün “kotyoldan” 1,5 milyon manat alıb. İltimas Məmmədov isə dərhal təkzib edib ki, 1,5 milyon almayıb. Sadəcə, hər ay “kotyol”dan 30 min manat alıb. Bunların ifadələri də cinayətkar aləmin leksikonuna uyğundur.\nAzərbaycanda korrupsiya az qala idarəetmə formasıdır. Məhz bu səbəbdən də korrupsiya faktlarına reaksiya verilmir. Qanuna azacıq riayət olunsa, Azərbaycanda istənilən məmuru həbsə atmaq mümkündür”.(Yeni Musavat)


Əlilliyin təyinatı Sahil Babayevdən alınmalıdır... - Köhnə hamam, köhnə tasla uzağa gedə bilmərik... • Faktinfo.az\n16 İyun 2021, 12:32\n“Əlilliyin təyini ilə bağlı mövcud olan meyarlar kateqoriyalarla bərabər xəstəlikləri də nəzərə alırdı. Yeni meyarlar isə hansısa xəstəliklərə istinad etmir, ümumi istiqamət göstərir”.\nİqtisadçı Toğrul Maşallı belə deyir.\nMilli Məclis əlilliyin təyin olunmasının yeni meyarları qəbul edib.\nYeni qaydalara görə, əlillik dərəcəsi bədənin funksiyasının itirilmə faizinə görə hesablanacaq.\nQazilərin əlillik təyinatına gəlincə, onda fərq olmayacaq, amma pensiyalar fərqli hesablanacaq. Dəyişikliklərdən biri də ekspertizaya lazım olan sənədlərə baxılma müddəti ilə bağlıdır.\nHökumət nümayəndələri açıqlamalarında daim yeni qaydaların əlilliyin təyin olunmasındakı neqativ halların aradan qaldırmaq məqsədi güddüyünü bildirib.\nToğrul Maşallı deyir ki, indiki əsasnamədə hər problemin yanında mötərizədə "Xəstəliklərin və sağlamlıqla bağlı problemlərin beynəlxalq statistik təsnifatı"na istinad edilərək müvafiq xəstəliklərin nömrəsi göstərilir.\nYeni təklifdə isə 6 əsas istiqamət var. Məsələn, neyroəzələ, skelet və hərəkətlə bağlı digər (statodinamik) funksiyaların pozulması - baş, bədən, ətrafların, o cümlədən sümüklər, oynaqlar, əzələlərin hərəkəti, statika, hərəkətlərin koordinasiyası pozuntusu").\nİqtisadçı düşünür ki, bu, daha effektivdir.\nƏmək və Əhalinin Sosial Müdafiəsi Nazirliyi (ƏƏSMN) tibbi qurum deyil və onun əsas vəzifəsi sosial müdafiədir.\nSosial müdafiə isə tibb sahəsi deyil, o, sadəcə, səhiyyənin verdiyi diaqnoza əsaslanır: “Nəticədə yeni meyara görə əgər xəstəlik müvafiq istiqamətə aiddirsə, deməli, insan avtomatik əlil olmalıdır”.\nToğrul Maşallı təəssüflənir ki, Azərbaycanda belə sistem işləməyəcək. Səbəb də ƏƏSMN və TSEK-dəki problemlərdir: “Məhz onların fəaliyyətində heç bir dəyişiklik nəzərdə tutulmayıb. Ümumiyyətlə, məntiqli olaraq indiki əlilliyin müəyyən edilmə sistemi də ləğv olunmalıdır. Başqa tərəfdən meyarlar bununla bitmir. Müvafiq təklifin 3-cü bölməsində "İnsanın həyat fəaliyyətinin əsas kateqoriyalarının təsnifatları" əlavə olunur. Qeyd etdiyim kimi, əlillik sadəcə tibbi göstərişlər üzrə yox, həmçinin sosial məsələləri də nəzərə almalıdır. Əgər bu cəhətdən düşünsək hər şey normal olmalıdır. Amma reallıqda bu istiqamət həddindən artıq bərbaddır”.\nİqtisadçı təklifin 3.2.7-ci bəndini belə şərh edir: "Əmək fəaliyyəti bacarığı – işin yerinə yetirilməsinə, keyifyyətinə, həcminə və məzmununa dair tələblərə uyğun olaraq əmək fəaliyyəti bacarığı". Elə bil ki, normaldır. Ondan sonra dərəcələr müəyyən olunur: “I dərəcəyə (yeri gəlmişkən, dərəcə məsələlərini də alt-üst ediblər. I dərəcə o keçmişdəki 3-cü qrupdur, üçüncü dərəcə keçmişdəki 1-ci qrup) dair qeyd olunub: "İş həcminin və peşəkarlığının, yükünün, gərginliyin azaldılması şəraitində əmək fəaliyyətini həyata keçirmək bacarığı, əsas peşə (vəzifə, ixtisas) üzrə əmək fəaliyyətini davam etdirə bilməmək, lakin adi iş şəraitində daha aşağı səriştəli əmək fəaliyyətini həyata keçirməyin mümkünlüyü". Gəlin təsəvvür edək ki, mən futbolçu olmaq istəyirdim. Amma xəstəliyimlə bağlı futbolçu ola bilmədim (qaçmaq olmaz, ciddi fiziki işlərə cəlb olunmaq olmaz və s.). Nəticədə başqa sahəni seçdim və iqtisadçı oldum. İqtisadçının işi təhlil, araşdırma, şərhlərdən, çıxışlardan ibarətdir. Burada hər hansı digər bir fiziki gərginlik yoxdur. Ona görə öz əsas peşə (vəzifə, ixtisas) üzrə əmək fəaliyyətimin davam etdirə bilməmək riski ilə üzləşmirəm, adi iş şəraitində (yəni ofisdə, kafedrada və s.) işləməkdə problemlər ilə üzləşmirəm və s. Amma mən vaxtilə futbolçu olmaq istəyirdim”.\nİqtisadçı hesab edir ki, yeni meyarlar ədalətli deyil: "İndi ƏƏSMN müəyyən etdiyi orqan nə deyəcək? Deyəcək ki, iqtisadçı kimi problemin yoxdur? Mən, əlbəttə, deyəcəyəm ki, yoxdur. Vəssalam, nəticədə əmək fəaliyyəti bacarığında problem yoxdur. Amma mən futbolçu olmaq imkanından məhrumam. Bunu ümumiyyətlə, nəzərə almayacaq. Yəni əlil insanın problemi odur ki, o öz sahəsində, bəlkə də, normal işləyir, amma bir çox sahələrdə çalışmaqdan məhrumdur. Bu da sosial məsələdir. Əslinə qalsa, yeni meyarların bir çox digər problemləri də mövcuddur. Hələ buna müvafiq qurumların interpretasiyası da əlavə olunur”.\nSon dönəmlər ölkədə sosial müdafiə baxımından ən çox dartışılan məsələlərdən biri əlillikdir.\nƏmək və Əhalinin Sosial Müdafiəsi Nazirliyindən bildiriblər ki, ötən ilin sonlarından bəri 23 min şəxsə əlillik pensiyasının ödənilməsi dayandırılıb.\nNazirliyin məlumatında qeyd edilir ki, araşdırmalar zamanı 7 mindən çox şəxsin "saxta əlillik" arayışı düzəltdiyi üzə çıxıb.\nƏlillik təyinatı üçün yenidən müraciət edənlər arasında təxminən 16 min şəxsinsə ya reabilitasiya olduğu, ya da xəstəlik durumlarının əlillik qrupu təyinatına əsas sayılmadığı qənaətinə gəlinib. Bu o deməkdir ki, ötən il hər 100 əlildən təxminən üçünün əlillik dərəcəsi ləğv edilib.\nNazirliyin açıqlamasında bu da qeyd olunub ki, ləğv edilən əlillik dərəcələri büdcəyə ildə 101 milyon manat qənaət etmək imkanı qazandıracaq.


22-04-2019 12:04 - Moderator.az - Siyasət 18\nEldar Namazov , Beynəlxalq Strateji Araşdırmalar Mərkəzi , Bmt Təhlükəsizlik Şurası , Avropa Birliyi , Azərbaycan Müdafiə Nazirliyi , Azərbaycan Cəmiyyəti , Yeni Müsavat , Naxçıvan , Xankəndi , Vaşinqton , Paris , Ağdam , Madrid , Fransa , Laçın , Moskva , Rusiya , Abş , Qarabağ , Bakı , Ermənistan , Azərbaycan\nAncaq nə baş verdi? Ermənilər buna nail olan kimi, tələblərini ikiqat artırdılar və dedilər ki, Dağlıq Qarabağın ətrafında işğal olunmuş əraziləri azad etmirik, onlar “Dağlıq Qarabağ respublikasının konstitusiyasına” daxil edilib və status məsələsi də öz həllini tapmayana, Azərbaycan Dağlıq Qarabağın “müstəqilliyini” tanımayana qədər onlar sülh sazişinə imza atmayacaqlar.\n22-04-2019 17:10 - Aktual.az - Siyasət\nUkraynada səslərin hesablanması başa çatmaq üzrədir\n22-04-2019 12:52 - Pia.az - Siyasət\nUkraynanın Mərkəzi Seçki Komissiyası ölkədə keçirilmiş prezident seçkisində səslərin 95,73%-ni hesablayıbHesablamanın yekununa əsasən, namizəd Vladimir Zelenski 73,15% (12973916 səs) ilə liderlik edir. Onun rəqibi, hazırkı prezident Pyotr Poroşenko isə səslərin 24,52%-ni (4350011 səs) toplayıb.\n22-04-2019 12:51 - Olke.az - Siyasət\nAzərbaycanın hərbi pilotları təlim-məşq uçuşlarına başlayıb\n22-04-2019 12:43 - Apa.az - Siyasət\nMüdafiə nazirinin təsdiq etdiyi 2019-cu ilin döyüş hazırlığı planına uyğun olaraq Azərbaycan Hərbi Hava Qüvvələrinin hərbi pilotlarının peşəkarlığının yüksəldilməsi məqsədilə intensiv məşqlər davam edir. Müdafiə Nazirliyinin mətbuat xidmətindən ONA-ya verilən məlumata görə, “Super Muşşak” və L-39 təyyarələrinin taktiki-texniki xüsusiyyətləri və uçuş imkanlarını nəzəri cəhətdən tam mənimsəyən, trenajorlarda müvafiq məşqlər keçən gənc hərbi pilotlarımız artıq həmin təyyarələrdə və "Mi" seriyalı çoxməqsədli helikopterlərdə praktiki təlim-məşq uçuşlarını yerinə yetirməyə başlayıb. Tapşırığa uyğun olaraq gənc hərbi təyyarəçilər pilotaj texnikası, marşrut uçuşları, qoşa və manqa ilə uçuşları məşq etdirir.\n22-04-2019 11:52 - Lent.az - Siyasət\nKomitə sədri:"Zelenski Krıma gələ bilər"\n22-04-2019 10:00 - Strateq.az - Siyasət\n22-04-2019 14:14 - Moderator.az - Hadisə\nQarşı tərəfdəki əks istiqamətdə də yenə iki dəmiryol keçid növbətçisi qaydalara uyğun olaraq kiçik bayraqları ilə maşınları dayandırmışdılar. Qatarın keçiş prosesi haradasa 5-6 dəqiqə çəkdi və o müddətdə diqqət etdim ki, qatarın keçişinədək 6 maşın gözləmədən, qaydalara tabe olmadan dəmir yol xəttini keçib.


“Tarixi yaşadanlar” adlı layihenin növbəti mərhələsinə star verildi - FOTO\nAzərbaycan Yazıçılar Birliyinin, Azərbaycan Bəstəkarlar İttifaqının, Azərbaycan Jurnalistlər Birliyinin, YAP-ın üzvü, Gənclər Mükafatçısı, İki dəfə Prezident təqaüdçüsü Aysel Kərim Azərbaycan Respublikası Müdafiə Nazirliyi ilə birgə “Tarixi yaşadanlar” adlı layihə həyata keçirməkdədir. Bu yaxın zamanda layihənin növbəti mərhələsi başlayacaqdır.\nDoğru.az saytı xəbər verir ki, layihədə Aysel Kərimin “Kəpənəyin göz yaşı” və “Bir ovuc yağış” adlı şeir kitabları ilə yanaşı, Heydər Əliyev Fondunun vitse-prezidenti, İDEA İB-nin sədri Leyla Əliyevanın, Xalq yazıçıları, Xalq şairləri həmçinin millət vəkillərinin kitabları da yer alır.\nLayihə çərçivəsində görkəmli yazıçılarımızla hərbiçilərimizin görüşləri baş tutacaq. Hərbi təhsil müəsisələrinə, hərbi hissələrə, orduya, əsgərlərə kitab bağışlanması, kitabın təbliği bu layihənin əsasını təşkil edir. Qeyd edək ki, layihəyə “Nizami Gəncəvi ili”ndə start verilməsi layihənin Böyük Nizaminin 880 illiyinə həsr edilməsi anlamındadır.


“Əli Həsənovun Azərbaycana vurduğu zərəri heç erməni itləri vurmayıb” – Aslan İsmayılovdan AĞIR İTTİHAM » IFADETV.COM - İfadə İnformasiya Agentliyi\n“Əli Həsənovun Azərbaycana vurduğu zərəri heç erməni itləri vurmayıb” – Aslan İsmayılovdan AĞIR İTTİHAM\nTarix: 18:39 / 15 fevral 2022 Bölmə: Gündəm / Siyasət / İqtisadiyyat / Mədəniyyət / Müsahibə Baxılıb: 120\nXəbər verdiyimiz kimi, PA-nın keçmiş şöbə müdiri Əli Həsənovun oğlu Şamxal Həsənlinin ABŞ-da biznesi ilə bağlı faktlar ortaya çıxıb. Belə ki, Şamxal Həsənlinin səhmdarı olduğu “Zylberglait Group” şirkətində xeyli sayda erməni əsilli şəxslərlə ortaq olduğu da məlum olub. Əli Həsənov tərəfindən Azərbaycandan çıxarılan pulları ermənilərlə ortaq biznes fəaliyyətinə yatıran Şamxal Həsənlinin sözügedən fəaliyyəti ilə bağlı hüquqşünas Aslan İsmayılov Bizim.Media ilə fikirlərini bölüşüb.\n“Əli Həsənovun, oğlunun ermənilərlə ortaqlığının üzə çıxdığını qeyd etdiniz. Onlar ermənidən betərdirlər. Azərbaycan xalqına Əli Həsənovun vurduğu zərbəni heç bir erməni vurmayıb. O, vəzifədə olduğu dövrdə Azərbaycan ziyalılarını, Azərbaycanı düşünən insanları hamsını məhv etməyə çalışıb, hamısı haqqında qarayaxma kampaniyası aparıb”, - deyə Aslan İsmayılov qeyd edib.\nAslan İsmayılov Əli Həsənovun Azərbaycana dövlət vəsaitlərini mənimsəməkdən daha ağır zərərlər vurduğunu da diqqətə çatdırıb:\n“Mənim haqqımda əks fikirlər yazanlara bir neçə mənzil verib. Təki yazsınlar ki “Aslan İsmayılov ermənilərin agentidir”. Aslan İsmayılov bütün həyatını Azərbaycan dövlətinə, onun müstəqilliyinə adayıb. Ona görə də, onların tək əmlakları mənimsəmələri boş şeydir. Onlar Azərbaycanın genefondunu məhv ediblər. Onları ermənilərlə əməkdaşlıq etdikləri üçün ittiham etmək çox yüngül olardı, ona görə ki, onlar ermənidən betərdilər. Onlar Azərbaycan xalqına ermənidən artıq zərər vurublar”.\nAslan İsmayılov Əli Həsənovun konkret cinayətləri ilə bağlı məlumat verdiyini, lakin buna müvafiq araşdırma aparılmadığını da qeyd edib.\n“Əli Həsənov 10 milyonlarla dollarları KİVDF fondundan yeyib. Vüqar Səfərli qurbanlıq keçidir. Bu işlərin başında duran Əli Həsənov olub. Orda yeyilən milyonların əksəriyyəti Əli Həsənovun ortağı Mürvət Həsənlinin əli ilə baş tutub. Əli Həsənov, Mürvət Həsənli illərlə məni, ailə üzvlərimi təhqir etdirib, haqqımda şər-böhtan yayıblar”, - hüquqşünas əlavə edib.\nP.S. Hesab edirik ki, Aslan İsmayılv uzun müddət Əli Həsənovla bağlı apardığı araşdırmaların nəticəsində ona elə belə sözgəlişi ermənidən betər bir tip kimi xarakterizə etməyib. Onun həm dövlətimizə, həm də millitəmizin genofonduna vurduğu zərbələrin miqyasını Ramiz mehdiyevlərin, nəcməddin sadıqovların və digər milyarder oliqarxların törətdikləri xəyanətlərlə eyniləşdirmək lazımdır. Bu ittihamlar da bizə əsas verir ki, Əli həsənovların üç arxa dönənlərinin əslində kim olmalarını araşdırıb ortalığa qoymaqla Aslan Aslanovun dediklərini təbii olaraq sübuta yetirmək mümkün olar. Çünki mümkün ola bilməz ki, damarında türk qanı axan bir məmur azərbaycanlılara, onların dövlətinə qaşı bu qədər qəddar və vəhşi münasibət göstərmiş olsun. Bu onların özlərindən asılı deyil.\n21:53 Be fevral 2022 | LONDONDA BİZNESİ OLAN OLİQARXLARA BAXANDA C.Feyziyev bir "PEŞKA"dır- SİYAHI TƏQDİM EDİLİR\n18:57 Ca dekabr 2021 | “MEDİA HAQQINDA” QANUN LAYİHƏSİNƏ MÜSTƏQİL JURNALİST VƏ EKSPERTLƏRİN MÖVQEYİ - MARAQLI\n20:39 Ca sentyabr 2021 | ƏLİ HƏSƏNOVUN “TROL BİZNESİ”... - Vüqar Səfərli keçmiş şefinin çirkli əməllərini ifşa edir\n11:22 Ş dekabr 2021 | Kəmaləddin Heydərovun milyarder müavini Orucəli Hacıyevin oğlunun dodaq uçuqladan var dövləti FOTOFAKT


Paris Hilton Müsahibəsi 2019 - Məşhurlar\nParis Hilton Ailə, Puppy Mansion və 4 dollar dəyərində məhsulu olmadan yaşaya bilməz\nParis Hilton erkən Oughts'un varisi olaraq qəlbimizdə əbədi yaşayacaqdır. Hər gecə klubunu vurub oynayan biri Sadə Həyat onun Beverly Hills ən yaxşı dostu, Nicole Richie ilə. Ancaq on il sonra Hilton, tabloid başlıqlarına görə işini bildiyinə görə diqqət çəkməyə layiq bir təşəbbüskardır. Bu günə qədər Hilton 19 məhsul seriyası toplamışdır. Bu yay satışa çıxardığı 25-ci ətri ilə hər şeyi ondan hazırlayır dəriyə qulluq , makiyaj, geyim, ayaqqabı, alt paltarı, əl çantaları, it paltarları, uşaq geyimləri, ev əşyaları, dırnaq cilaları, günəş eynəkləri, saatlar və bəzək əşyaları.Hə doğrudan da. O, bu yay bir tur hazırlaşır, Belçika'nın İbiza şəhərində çıxış edir və Tomorrowland-a başlıq verir.\nİndi, ortaq olduğu kimi, daim genişlənən CV-yə texnoloji investor əlavə edə bilər Glam Tətbiqi , ünlü makiyaj sənətçisi (və ən sevdiyimiz) Joey Maalouf tərəfindən qurulan, öz evinizdə rahatlıqla saç, makiyaj və manikür təklif edən istəyə görə bir gözəllik xidməti. Elanın ayağında Hiltonla söhbət etmək şansı qazandıq və indi onunla baş verən hər şeyə qulaq asdıq. Aşağıda, gözəllik nişanlarından tutmuş özünə qulluq praktikalarına qədər hər şeyi müzakirə edir.\nGlam Tətbiqi ilə ortaqlığı haqqında ...\n'Son dörd ildir Glam Tətbiqinin müştərisiyəm. İlk dəfə evimə gələndə dərhal aşiq oldum. Tətbiqdə çalışan hər kəs o qədər istedadlı, o qədər şirin və onunla işləmək inanılmazdır. Birlikdə bir ortaqlıq qurmağı düşündüyümüzdə, bu şirkətə inandığım və bunu gözəllik xidmətlərinin gələcəyi kimi gördüyüm üçün investisiya qoymaq istədim. '\nbir balıq quyruğu örgüsünün necə ediləcəyi barədə addımlar\nBir aptek məhsulunda onsuz yaşaya bilməz ...\nJohnson's Körpə losyonu (4 $). Körpəmdən bəri istifadə edirəm. Aptekdən ala biləcəyiniz çəhrayı losyondur - sevin. '\nİlk illərinin gözəllik baxışını necə formalaşdırdığı barədə ...\n'Nənəm həmişə belə cazibədar və həmişə gözəl görünürdü. Düşünürəm ki, kiçik bir qız kimi onu izləyərkən məni gözəllik, makiyaj və cazibə heyran etdi. Valideynlərim yeniyetmə ikən həqiqətən sərt idilər, hətta makiyaj etməyimə icazə verilmədi. İlk dəfə göz layneri də tətbiq etdim, Nicole Richie'nin evində. Bu möhtəşəm fəndi bildiyini söylədi - anasının şkafından bir astar götürərək tuş və pişik gözü çəkdi. O gündən sonra həyatım dəyişdi. '\n'Marilyn Monroe, Audrey Hepburn, Grace Kelly, Naomi Campbell, Kate Moss və mən sevgi Victoria Beckhamın tərzi. '\nÖzünə qulluq vərdişləri haqqında ...\n'Spa günləri və üz baxımı mənim üçün vaxt tapdığım tək şeydir. Meditasiya etmək üçün kifayət qədər fokuslana bilmirəm. Rahatlamaq üçün köpək köşkümə girəcəyəm və balalarımla vaxt keçir . Heyvanlar məni həqiqətən sakitləşdirir - mən bu qeyd-şərtsiz sevgini sevirəm. '\ndünyanın ən gözəl qızı necə olmaq\nSəyahət etmək üçün ən yaxşı məsləhətləri (dəli olmadan) ...\n'Mən ildə 250 gündən çox səyahət edirəm, buna görə bu anda buna çox öyrəşmişəm. Məncə ən vacibi təyyarədə yatmaqdır. İstirahətinizi əldə edin, təyyarənin WiFi-dən istifadə etməyə çalışın və sosial mediadan kənarda qalın. Düşünürəm ki, təyyarədə olmağım bir dəfə rahatlaya bilərəm. '\nNövbəti: Kristin Cavallari pəhrizində (və həyatında) tarazlıq tapmaqda .\nbir bobda incəldən qayçı necə istifadə ediləcək\nçəhrayı alt tonları ilə ədalətli dəri üçün ənlik\nalnındakı kiçik sızanaqları necə aradan qaldırmaq olar


zərərvericiləritamamilə faydasızdır? Və ya daxili məsləhət?\nBütün məhsulların adında "parazit" sözü olacaqdır. Aşağıdakı parazitlərin hər biri üçün məhsulları parazitlərə qarşı nəzərdən keçirəcəyik: Bir parazit canlı məxluqa (məsələn, böcək, balıq və ya heyvan) yoluxan bir virusdur. Parazitlər insanlarda problemə çevrilmədən əvvəl bir neçə il ətraf mühitdə yaşaya bilər. Bir parazit xəstəlik deyil və onu müalicə etmək üçün xüsusi bir dərman yoxdur. Parazitlərin müalicəsinin ən yaxşı yolu onları ətraf mühitdən və tibb müəssisəsinə aparmaqdır. Bu, bir həkim həkiminin bir resepti ilə edilə bilər. Tibb işçiləri tərəfindən parazitin çıxarılması çox vaxt parazitar yoxlama adlanır. Bundan sonra həkim hərtərəfli fiziki və əqli müayinə keçirir. Narahatlıqlar varsa, həkim müalicə üçün ən yaxşı variantı tövsiyə edəcəkdir. Parazitlərin müalicəyə davamlı olduğu aşkar edilərsə, həkim parazitin müqavimətini aradan qaldırmaq üçün fərqli bir strategiya tətbiq edəcəkdir.\nBir yoluxmuş bir xəstəsinizsə və ya bir parazit infeksiyası olan bir dostunuz və ya ailə üzvünüz varsa, xahiş edirəm yerli bir səhiyyə şöbəsi tərəfindən parazit müayinəsindən keçməsini xahiş edin. Bu vəziyyətdə ictimai səhiyyə şöbəsinin işçiləri çox kömək edəcəklər.\nDaha çox sağlamlıq və rifah üçün, Detoxic ən çox həll Detoxic. Onlarla sevilən istifadəçi artıq par...\nBactefort haqqında daha çox Bactefort, eləcə də mükafat məhsulunun tətbiqi zamanı onların təcrübələ...\nBactefort istifadə edərkən bir çox meraklısın Bactefort xilas olma müvəffəqiyyətini qazanmaq üçün s...


Palitra qəzeti“BP şirkətinin təhsil sahəsində iri layihələri insan kapitalına yatırılan vəsaitdir”\n“BP şirkətinin təhsil sahəsində iri layihələri insan kapitalına yatırılan vəsaitdir”\nBP şirkəti Azərbaycanda kənd təsərrüfatı üzrə peşə təhsilinə dəstək verəcək.\n“Azəri-Çıraq-Günəşli”, “Şahdəniz”, Bakı-Tbilisi-Ceyhan neft ixrac kəməri və Cənubi Qafqaz Boru Kəməri layihələrinin əməliyyatçısı olan BP şirkəti həmin layihələrdəki tərəfdaşlarının adından 2016-cı ilin sentyabr ayında Təhsil Nazirliyi ilə tərəfdaşlıq çərçivəsində başlanmış “Kənd təsərrüfatı üzrə peşə təhsili: Yeni ixtisarların yaradılması” layihələrinin elan edib.\n“British Councill” təşkilatı tərəfindən yerinə yetirilmiş bu layihə nəticəsində 12 təlim modulu üçün dərsliklər, tədris metodologiyası hazırlanıb. Bu sahələr üzrə 3 modul bağçılıq, 5 modul bitkiçilik və 4 modul kənd təsərrüfatı texnikası və aqroxidmətləri əhatə edəcək.\nAzərbaycan təhsil nazirinin müavini Ceyhun Bayramov bildirib ki, ölkədə peşə təhsilinə marağı artırmaq və peşə təhsilini inkişaf etdirmək üçün müvafiq anlaşmalar imzalanıb. O bildirib ki, BP şirkətinin təhsil sahəsinə yatırdığı iri layihələr insan kapitalına yatırılan vəsaitdir: “BP şirkətinin təhsil sahəsində həyata keçirdiyi layihələr çoxşaxəlidir və Təhsil Nazirliyi üçün belə layihələrin həyata keçirilməsi çox önəmlidir.Adıçəkilən layihə Təhsil Nazirliyi üçün çox vacib layihədir və Qəbələ Təhsil Peşə Mərkəzinə böyük dəstək olacaq”.\nNazir müavini bildirib ki, BP tərəfindən layihə çərçivəsində 12 modul hazırlanıb və 7 modulun hazırlanması nəzərdə tutulub: “Tədris modulun hazırlanmasına “British Council”in cəlb edilməsi çox önəmlidir. Təhsil Nazirliyi peşə təhsilinin marağı cəlb etmək və artırmaq üçün əlindən gələni əsirgəməyəcək. Biz BP və “British Council” şirkətlərinin Azərbaycanda təhsilin, xüsusilə də peşə təhsilinə verdiyi dəstəyi yüksək qiymətləndiririk”.\nTədbirdə çıxış edən BP-nin Azərbaycan, Gürcüstan və Türkiyə regionu üzrə əlaqələr, xarici işlər və strategiya üzrə vitse-prezidenti Bəxtiyar Aslanbəyli layihənin əhəmiyyətindən danışaraq bildirib ki, layihə nəticəsində Azərbaycan Dövlət Aqrar Universitetindən və müxtəlif peşə məktəblərindən olan 40 yerli ekspert və təlimçi üçün modulların hazırlanması və modullu tədris metodları üzrə təlim keçirilib: “Bu insanlar Azərbaycanda müxtəlif məktəblərdə, o cümlədən Təhsil Nazirliyi tərəfindən bu yaxınlarda açılışı edilmiş Qəbələ şəhərindəki peşə məktəbində yeni nəsil mütəxəssislərə dərs keçəcəklər”.\nLayihənin müvəffəqiyyətli olmasından həvəslənərək və maliyyə resurslarının düzgün idarə olunması nəticəsində qənaət edilmiş vəsaitlərdən, habelə layihə sponsorlarının ayırdığı əlavə maliyyə vəsaitlərindən istifadə edərək BP və tərəfdaşları tərəvəzçilik (3 modul) və meyvəçilik (4 modul) sahələri üzrə əlavə 7 modul üçün dərsliklər, tədris materialları və təlim metodologiyası hazırlamaq məqsədilə mövcud müqaviləyə düzəliş ediblər.\n“Layihənin növbəti mərhələsi 2018-ci ilin iyun ayında tamamlanacaq. Buna görə də 461 min manat təşkil edən yekun büdcə (358 min manat ilkin büdcə və əlavə 103 manat) çərçivəsində 19 modul üçün dərsliklər, tədris materialları və təlim metodologiyası hazırlanacaq. Bütün sahələr üzrə 40 nəfər ekspert və təlimçi yetişdiriləcək", - deyə B.Aslanbəyli əlavə edib.\nVitse-prezident qeyd edib ki, bu gün Azərbaycan regional enerji bazarında öz sözünü deyən mühüm iştirakçıdır: "Azəri-Çıraq-Günəşli, Bakı-Tbilisi-Ceyhan, "Şahdəniz", və Cənub Qaz Dəhlizi kimi layihələr sayəsində ölkəmiz regional enerji mərkəzinə çevrilməkdədir. Arzu edirəm ki, Azərbaycan öz istedadlı mütəxəssislərini regiona ixrac edən insan resursları mərkəzinə çevrilsin və Azərbaycan gəncləri ölkədə və ölkə hüdudlarından kənarda çoxsaylı nailiyyətlərə imza atsın".


Call of Duty: Black Ops 4 sistem ehtiyacları bəlli oldu|Maraq\nCall of Duty: Black Ops 4 sistem ehtiyacları bəlli oldu\nPopulyar tarixi mövzuları hədəfə alan oyun seriyalarından biri olan Call of Duty hər bölümü ilə ən çox satılanlar siyahısına girməyi bacarıb. Əsasən, əlimizə silah götürərək dünyanı xilas etdiyimiz bu bölümlərdə fərqli məkan və zaman ölçülərində baş verən hadisələr izah olunur.\nBir çox bölümü populyar olan oyun ən çox satılanlar siyahısında ilk yerdə qərarlaşır. Belə görürük ki, seriyanın ən yeni halqası Call of Duty: Black Ops 4 də bu siyahıda yerləşəcək və PC tarixinin ən çox satılan oyunlarından biri olacaq. Call of Duty: Black Ops 4 12 oktyabr 2018-ci ildə PC Xbox One və Sony Playstation üçün bazara çıxarılacaq. İstehsalçı firmanın açıqlamasına görə Black Ops 3 və Black Ops 4-ün çıxışı arasında 4 il fərq olacaq.\nİndi də Call of Duty: Black Ops 4-ün təxmini PC sistem ehtiyaclarına göz ataq:\nProsessor: Intel Core i5-2400 3.1GHz veya AMD Ryzen R5 1600X\nVideo kart: GeForce GTX 1060 veya Radeon RX 580 8GB\nƏməliyyat sistemi: Win 10 64\nYaddaş: 90 GB\nGöründüyü kimi oyun üçün olduqca yaxşı sistem tələb olunur. Minimum i5 prosessor və GTX1060 video kart istəyən oyun arzulayanlara biraz baha başa gələcək.


REAL Parlament-2020 seçkilərinə hazırlaşır | Azadliq\nHome Aktual REAL Parlament-2020 seçkilərinə hazırlaşır\nReAl-da baş verənlərdən kim qazanır, kim itirir?\nReAl partiyası ətrafında baş verənlər və təşkilatın ən önəmli simalarından biri Azər Qasımlının ordan istefası siyasi çevrədə birmənalı qarşılanmayıb. Bir sıra tanınmış şəxslər Məclis sədri Azər Qasımlının istefası ilə bağlı sosial şəbəkələrdə maraqlı fikirlər paylaşıb. Bu baxımdan Azər Qasımlının həyat yoldaşı Samirə Qasımlının partiyanın sədri İlqar Məmmədova ünvanladığı ittiham dolu məktubda maraq doğuran bir sıra məqamlar var:\n“Azər Qasımlının yeni qurulacaq partiyada olmaq istəməmək arzusunu çox gözəl başa düşürəm. Azər yenidən keçmişə qayıtmaq, o oyunları yenidən görmək istəmir. Alternativimiz bizimlə eyni düşünən adamlar deyil, bizimlə əks qütbdə olan adamlar olmalıdır. Biz gücümüzü və enerjimizi Əliyevlərin qurduğu avtoritar rejimi dağıtmağa yönəltməliyik. Öz əlimizlə qurduğumuz strukturu dağıtmağa deyil. Axı seçkiyə aylar qalmış mövcud strukturu dağıtmağa nə hacət var…\nGördüyüm budur ki, islahat adı altında görmək istədiyiniz iş partiyanı sıfırlamaq və yenidən həbsdən əvvəlki kluba çevirməkdir.\nDostlar, mən həm də ona görə gedirəm ki, İlqar bəy qaydasız oynayır. Açıq oynamır. Sədrin xarakterindəki tərslik əgər sabah ona “mən öz partiyamı yaradıram” fikrini diktə etsə, heç təəccüblənmərəm. Bu yolun sonu istəsək də, istəməsək də ayrılıq olacaqdı. Bəri başdan, yəni enerjimizi xərcləmədən ayrılaq…\nSiyasət laboratoriya deyil. Və həyatlarını, ailələrini hər an riskə qoyan insanlar da laboratoriyada təcrübə dovşanları deyil. Hakimiyyətə iddialı insan gördüyü işə ciddi yanaşmalı və prinsipial olmalıdır.”\nBu arada partiyanın İH-nin üzvü Erkin Qədirli qınaq dolu açıqlama yayaraq, partiyanın seçkilərə hədəflənmiş məramını bir daha ortaya qoyub: ReAl-dan hər kəs gedə bilər. Amma getməyi də bacarmaq lazımdır. Siz getmədiniz, qaçdınız. “ReAl-ın gəmisi batır” deyə düşündünüz, bəlkə, bilmirəm. Elədirsə, tələsdiniz. ReAl-ın gəmisi nəinki batmır, o, hələ heç dənizə çıxmayıb, limandadır, lövbərdə dayanıb uyğun hava gözləyir. Uyğun hava nədir? Qarşıdan gələn parlament seçkiləri.” Şübhəsiz, indiki şərtlərdə seçkilərdə iştirak edərək, uğur qazanmağın mümkünlüyünə inanmaq sadəlövhlük və özünü aldatmaqdan başqa bir şey deyil. Bununla yanaşı, ReAl-la bağlı yaranmış məsələ ölkənin siyasi gündəmi ilə bağlı məsələdir və ölkədə dəyişiklik istəyən hər kəsi maraqlandırır. Bununla bağlı Media Hüququ İnstitutunun rəhbəri Rəşid Hacılının paylaşdığı fikirlər də maraqlıdır: “ReAl-ın problemi bizim hamımızın problemidir. Necə ki, AXCP-nin də, Müsavatın da dərdi hamımızındır. Demokratik siyasi mübarizəni, respublika dəyərlərini, dünyəviliyi, rifahı öz məqsədləri elan etmiş siyasi partiyalar bizim üçün çox yüksək dəyərlərdir. Bizdəki ağır şərtlər altında bu yükü çiyinlərinə götürənlər ikiqat dəyərlidirlər. Əsasən, həm də ona görə ki, ReAl xeyli işıqlı, amma təəssüf ki, siyasətdən kənarda duran gənclər üçün cazibə mənbəyi ola bilmişdi. ReAl- da böhran bu ümidləri xeyli zəiflədəcək, qorxuram. Bu gənclərin siyasətdə olması çox faydalı. Böhranı təhlil etməkdən və qiymət verməkdən çox uzağam. Kənardan asan deyil. Amma çox istərdim ki, gənclər, bütün toplum baş verənləri diqqətlə araşdırmaq və faydalı sonuclar çıxarmaq istəyinə və imkanına sahib ola bilsin.”\nDüşünürük, Rəşid Hacılı partiya ətrafında baş verənlərlə bağlı çoxlarının ürəyindən keçənləri ifadə edib. Mövcud rejimə qarşı səfərbərlik istəyi ilə bir araya gələn hər qurumun, hər nəfərin sıradan çıxarılması itkidir və nə yazıq ki, bu itkilər ölkəni illərlə geri atır.


Kreditə Lamborghini və Ferrari aldılar… | No Comment\n23 mart 2021, 14:47\nHəbsdəki bank sədri: Kreditə Lamborghini və Ferrari aldılar… – TƏFƏRRÜAT\n2016-cı ildən fəaliyyəti dayandırılmış “Zaminbank” ASC-nin Müşahidə Şurasının sədri Nadir İsmayılov hakim qarşısına çıxarılıb.\nNOCOMMENT musavat.com-a istinadən xəbər verir ki, məhkəmə iclası Bakı Ağır Cinayətlər Məhkəməsində hakim Azər Paşayevin sədrliyi ilə baş tutub. Məlumata görə, iş üzrə 4 nəfər zərərçəkmiş var. Onlardan biri tanınmış iş adamı, “Şərurlu İsfəndiyar” kimi tanınan İsfəndiyar Axundovdur.\nNadir İsmayılov Baş prokuror yanında Korrupsiyaya qarşı Mübarizə Baş İdarəsi tərəfindən həbs edilib. N.İsmayılov 2010-2015-ci illərdə banka məxsus külli miqdarda pul vəsaitini mənimsəməklə “Zaminbank” ASC-nin əmlak hüquqlarına və qanuni mənafelərinə mühüm zərər vuraraq vəzifə səlahiyyətlərindən sui-istifadə etməkdə suçlanır. Onun ayrı-ayrı şəxslərə qarşı 5 milyon 175 min manatlıq dələduzluq etdiyi də bildirilir. N.İsmayılov Cinayət Məcəlləsinin mənimsəmə, vəzifə səlahiyyətlərindən sui-istifadə etmə və dələduzluq maddələri ilə ittiham edilir.\nMartın 19-da baş tutan prosesdə İsfəndiyar Axundov sualları cavablandırıb. Nadir İsmayılovun vəkilinin sualında məlum olub ki, İsfəndiyar Axundovun adına 2 kredit var. İsfəndiyar Axundov bildirib ki, onun adına cəmi 10 milyon kredit yazılıb. Amma indi həmin kredit iki tərəfdən də tələb edilir.\nƏvvəllər yaxşı münasibətlərinin olduğunu, dostluq etdiklərini deyən İsfəndiyar Axundov bildirib ki, Nadir İsmayılovun onu aldatmasını bağışlaya bilmir. İsfəndiyar Axundov deyir ki, ona ayrılan 10 milyon kreditin 5 milyonunu alıb və ödəyib. Qalan 5 milyon Nadir İsmayılovun rəhbərlik etdiyi “Zaminbank”da qalıb. İsfəndiyar Axundov bildirir ki, həmin ərəfədə pula ehtiyacı olmadığı üçün 5 milyonu götürməyib. Amma sonradan girov qoyduğu əmlakları ilə bağlı problem yarandığı üçün həmin pulu da ödəyib.\nOnun sözlərinə görə 10 milyondan artıq pul ödəsə də, sonradan öyrənib ki, əmlakları Mərkəzi Banka girov qoyulub, amma pullar ora ödənilməyilib. İndi Mərkəzi Bank da ondan 10 milyon tələb edir.\nNadir İsmayılovun vəkilinin – “siz ölkənin ən böyük iş adamlarından birisiniz. Kredit götürəndə, imzalayanda baxmadınızmı”, – sualına cavab olaraq İsfəndiyar Axundov savadsız olduğunu, həm də dostuna inandığını deyib. Əlavə edib ki, heç bir sənədə imza atmayıb, bütün işləri Nadir İsmayılov görüb. Nadir İsmayılov isə İsfəndiyar Axundovu aldatmadığını deyir. Əlavə edir ki, İsfəndiyar Axundov düzgün danışmır. “Birinci 5 milyon götürdü. İkinci 5 milyona 2 dənə “Lamborghini”, 2 dənə “Ferrari” aldılar. 300 min də qudası Məhərrəmə verdi. Birinci xanımından olan oğlu üçün Türkiyəyə də pul göndərdi. Danışır, amma hamısını demir…”, – deyə müttəhim bildirib.\nDeyilənlərlə razılaşmayan İsfəndiyar Axundov bu prosesdə də üzərinə həbs qoyulan “Flaminqo” restoranının girovluqdan çıxarılmasını istəyib. Hazırda Mərkəzi Bank ondan 11 milyon 800 min manatı tələb edir. Nadir İsmayılov isə İsfəndiyar Axundovun 5 milyon borcunun qaldığını deyib və bu problemi həll edə biləcəklərini söyləyib.\nXatırladaq ki, N.İsmayılovun adı başqa bir cinayət işində də keçirdi. Belə ki, sabiq deputat Elton Məmmədovun oğlu Elnur Məmmədov idman ustası, K-1 döyüş növü üzrə məşqçi Rövşən Heybətovdan şikayət etmişdi. Elnur Məmmədov Rövşən Heybətova 200 min manat pul verərək Türkiyəyə aparmasını istəmişdi. R.Heybətov Türkiyədə hücuma məruz qaldığını, pulun oğurlandığını bildirirdi. Lakin Elnur Məmmədov buna inanmayaraq R.Heybətovdan şikayətçi olmuşdu.Bu cinayət işi üzrə məhkəmə araşdırması davam edən zaman Nadir İsmayılov məhkəmədə şahid qismində dindirilmişdi.Həmin prosesdə N.İsmayılov barəsində qanunsuz köçürmələrə görə araşdırma aparıldığı üzə çıxmışdı.\n17 aprel 2021, 18:45\nSensasion məhkəmə işi: Zaminbank-ın həbs edilən sədri və Şərurlu İsfəndiyar\n07 mart 2021, 17:40\nZaminbank-ın Müşahidə Şurası sədrinin məhkəməsi başlayıb\n06 fevral 2021, 11:37\nZaminbank-ın Müşahidə Şurasının sədri hakim qarşısına çıxarılır\n27 yanvar 2021, 09:27\nZaminbank-ın Müşahidə Şurası sədrinin cinayət işi məhkəməyə göndərilib\n07 yanvar 2021, 14:54\nŞəhidlərin qırxı çıxmamış toy edən məşhur iş adamı kimdir – FOTO/VİDEO\n04 dekabr 2020, 23:15\n05 may - 10:51456\n05 may - 17:08424\n05 may - 09:27406\n05 may - 08:59403\n05 may - 17:15369\n02 may - 21:0513930\n02 may - 18:217571\n29 aprel - 14:135193\n29 aprel - 17:222425\n02 may - 18:112326\n09 aprel - 17:366301\n18 aprel - 19:074789


Azərbaycan Respublikasında mədəniyyət dövlət idarəçiliyinin obyekti kimi: reallıqlar və perspektivlər\nÖlkəmizdə XX-XXI əsrlərin qovuşuğunda mədəniyyət sahəsindəki siyasət yeni ictimai sistemin formalaşması, dəyərlər haqqında təsəvvürlərin transformasiyası, ümummili birləşdirici ideya olan azərbaycançılıq ideyasının möhkəmləndirilməsi şəraitində həyata keçirilir. Bununla əlaqədər olaraq ayrı-ayrılıqda hər bir insanın və bütövlükdə cəmiyyətin mədəniyyətinin rolu və əhəmiyyəti müqayisəedilməz dərəcədə artmışdır. Məhz mədəniyyət bir sosial institut kimi ictimai sabitliyi təmin etməyə, dövləti və cəmiyyəti mühüm milli məsələlərin həlli uğrunda birləşdirməyə qadirdir.\n1998-ci ildə Stokholm şəhərində keçirilmiş “İnkişafın xeyri üçün mədəniyyət siyasətinin istifadə edilməsi” üzrə hökümətlərarası konfrans mədəniyyətin məzmununu cəmiyyəti və sosial qrupu səciyyələndirən ruhi, mənəvi, maddi, intellektual və emosional xüsusiyyətlərin bütöv bir kompleksi kimi müəyyənləşdirib. Artıq yaxşı məlumdur ki, mədəniyyətin tərkibinə yalnız ədəbiyyat və incəsənət deyil, eyni zamanda, daha geniş spektri əhatə edən təzahürlər, o cümlədən həyat tərzi, milli məfkurə, insanın əsas hüquqları, dəyərlər sistemi, ənənələr və dünyagörüşü daxildir. Bu cür geniş şərh olunduqda o, bütün insan həyatını bildirir. Beləliklə, mədəniyyət insanların və cəmiyyətlərin həyatının keyfiyyətinə təsir edir, sabit inkişafın rəhni olur, iqtisadi və sosial nemətlərin artmasına gətirib çıxarır. Mədəniyyətə belə yanaşma YUNESKO və Avropa Şurasının məruzələrində, mədəniyyətlə bağlı bir sıra digər nüfuzlu beynəlxalq təşkilat və qurumların sənədlərində, inkişaf etmiş ölkələrin mədəniyyət siyasətlərində əks olunur. Bəs, bu son dərəcə mürəkkəb və spesifik sahə necə idarə olunur? Bu məsələnin qısa təhlilinə keçməzdən əvvəl qeyd etmək istərdim ki, mədəniyyətlə bağlı dövlət idarəçiliyinin gerçəkləşməsi mexanizmlərinin ən mühümü mədəniyyət siyasətidir. Yəni, mədəniyyət dövlət idarəçiliyinin obyekti olaraq, ilk növbədə, siyasətin bu növü vasitəsilə formalaşdırılır, yaşadılır və inkişaf etdirilir. Bütün sivil ölkələrdə dövlətin həmin istiqamətdəki fəaliyyəti olduqca geniş miqyas almışdır və nisbətən müstəqil əhəmiyyət daşıyır. O, zəngin qanunvericilik bazasına, böyük maliyyə resurslarına və mədəniyyət proqramlarının reallaşdırılmasının müxtəlif mexanizmlərindən istifadə edən idarələr və təsisatlar şəbəkəsinə malikdir. Hər bir zaman, ələlxüsus qloballaşma dövründə düzgün mədəniyyət siyasətinin seçilməsi hər bir dövlətin və hər bir millətin mədəniyyətinin normal inkişafının, onun təkrarsız simasının qorunub saxlanmasının əsas şərtidir. Şübhəsiz, müxtəlif sivil ölkələrdə mədəniyyət modelləri başqa-başqadır. Hər bir dövlət öz ənənələrinə, dəyərlərinə münasib olan, üstün tutulan mənəvi, estetik və bədii normalardan, iqtisadi xüsusiyyətlərdən irəli gələn bir strategiya seçir. Lakin bütün demokratik ölkələrdə vahid, universal mədəniyyət siyasətinin olmamasına baxmayaraq, onlar üçün YUNESKO, Avropa Şurası və digər nüfuzlu beynəlxalq təşkilatlar tərəfindən keçirilən konfrans, müşavirə və görüşlərdə daim irəli sürülən, bəyənilən, qəbul edilən və dəstəklənən ümumi məqsəd və prinsiplər götürülmüşdür.\nAzərbaycan Respublikasında mədəniyyət siyasətinin özəl xüsusiyyətlərini açıb göstərmək üçün son 16 il ərzində bu sahədəki vəziyyətə nəzər salaq.\nHəmin illər çoxsaylı daxili və xarici problemlərin məngənəsinə düşən respublika son dərəcə çətin və mürəkkəb dövlət quruculuğu yolundan keçməli idi. Müstəqilliyimizin ilk çağlarında digər sahələrdə olduğu kimi, mədəniyyətdə də qatma-qarışıqlıq və qeyri-müəyyənlik, müxtəlif mənfi meyillər baş alıb gedirdi. Bir tərəfdən anarxiya kimi başa düşülən azadlıq, digər tərəfdən iqtidarda olan qeyri-peşəkar şəxslərin mədəniyyətə çox qəribə, hətta son dərəcə bəsit və sadəlövh yanaşması, məsələn onlar tərəfindən Qərb mədəniyyəti, incəsənəti, dəyərləri və təhsilinin bizə, guya tamamilə yad olması və lazımsızlığının bəyan edilməsi bu sahənin normal inkişafının qarşısını alır, çağdaş Azərbaycan mədəniyyətini ümumsivil məcradan təcrid edərək ona böyük zərbələr vurur, beləliklə də sağlam rəqabətə meylini azaldırdı. Ümumiyyətlə, demək olar ki, bu mərhələdə düşünülmüş mədəniyyət siyasəti yox dərəcəsində idi.\nNəhayət, böyük öndər Heydər Əliyevin xalqın tələbi ilə 1993-cü ildə ölkə rəhbərliyinə yenidən qayıtmasıyla vəziyyət köklü sürətdə dəyişdi. O vaxtdan etibarən Azərbaycanın gələcək inkişafının strategiyası və əsas parametrləri müəyyənləşdirildi, dövlət həyatının bütün sahələrinin, o cümlədən mədəniyyət siyasətinin modernləşməsi və transformasiyası mərhələsi başlandı. Artıq bu gün yeni mədəniyyət siyasətinin təşəkkül tapması, onun məqsəd və prinsiplərinin dəqiqləşməsi, müasir tələblərə cavab verməsi ən vacib və təxirəsalınmaz problemlər sırasında diqqəti cəlb edir. Elmi cəhətdən əsaslandırılmış həmin siyasət mədəni inkişafın ardıcıllıq, varislik, millilik, orijinallıq, Azərbaycan xalqının təkrarsız mədəniyyət genefondunun saxlanılması, eyni zamanda, açıqlıq və demokratiklik ideyalarını təbliğ edir və fəal şəkildə həyata keçirilir. Ulu öndər Heydər Əliyevin rəhbərliyi altında müasir dünya elmində və praktikasında mövcud olan bir sıra modellər sırasından mədəniyyətlərin dialoqu modeli seçilərək ölkəmizdə qəbul edilib. Həmin model Azərbaycanın tərəf müqabili qismində ümumdünya mədəni prosesdə iştirakına əsaslanır və respublikamızda optimal sosiomədəni dinamikanın dəstəklənməsinə imkan yaradır. 1993-2003-cü illər ərzində yeni mədəniyyət siyasətinə uyğun olaraq dövlət tərəfindən çoxsaylı və mühüm əhəmiyyətli işlər görülmüşdür. İlk növbədə, mədəniyyət siyasətinin həyata keçirilməsinin ən əsas vasitələrindən biri olan hüquqi cəhətdən mükəmməl, dünya standartlarını və milli özəllikləri nəzərə alan qanunların hazırlanmasına ciddi diqqət yetirilmişdir. Bir sıra qanunlar, o cümlədən “Mədəniyyət haqqında”, “Tarix və mədəniyyət abidələrinin qorunması haqqında”, “Turizm haqqında”, “Nəşriyyat işi haqqında”, “Muzeylər haqqında”, “Arxiv fondu haqqında”, “Memarlıq fəaliyyəti haqqında”, bir sözlə 2003-cü il daxil olmaqla 21 qanun Milli Məclisdə qəbul edilmiş və ölkə Prezidenti tərəfindən imzalanmışdır. Təhsil və səhiyyə sistemlərində islahatlara başlanılmış, elm, ədəbiyyat və mətbuatda ideoloji senzura ləğv olunmuş, idmanda böyük uğurlar əldə edilmişdir.\nMilli abidələrin mühafizəsi məqsədilə Azərbaycan 1993-cü ildən bəri YUNESKO-nun nəzdində fəaliyyət göstərən və mədəni sərvətlərin qorunması ilə məşğul olan üç mötəbər beynəlxalq təşkilatla – “Beynəlxalq muzeylər şurası” (İKOM), “Abidələr və tarixi yerlər üzrə beynəlxalq şura” (İKOMOS), “Mədəni sərvətlərin qorunması və bərpası məsələlərinin həlli üzrə mərkəz”lə (İKKROM) sıx əlaqələr qurmuşdur.\nAzərbaycan dövləti mədəniyyət sahəsi ilə bağlı bir sıra beynəlxalq konvensiyalara, o cümlədən “Silahlı münaqişələr zamanı mədəni dəyərlərin qorunması haqqında”, “Ümumdünya mədəni və təbii irsinin qorunması haqqında”, “Arxeoloji irsin qorunması haqqında” konvensiyalara qoşulmuşdur. 1997-ci ildə Mədəniyyət haqqında Avropa Konvensiyasını ratifikasiya etdikdən sonra Azərbaycan Avropa Şurasının mədəniyyət siyasəti üzrə departamenti ilə də yaxından əməkdaşlıq edir. Nəticədə bir sıra maraqlı proqramlar həyata keçirilmiş, o cümlədən “Azərbaycan Respublikasında mədəniyyət siyasəti” məruzəsi hazırlanmış, Strasburq şəhərində təqdimatı keçirilmiş və müxtəlif dillərdə çap olunmuşdur. Yeni mədəniyyət siyasətinə müvafiq olaraq yaradıcı xadimlərə dövlət köməyi də nəzərdə tutulmuşdur, o cümlədən respublika Prezidentinin sərəncamına əsasən onlara şəxsi pensiyaların, dövlət mükafatlarının, fəxri adların, gənc yazarlara isə şəxsi təqaüdlərin verilməsinə başlanmışdır. Azərbaycan mədəniyyətinin görkəmli şəxsiyyətlərinin yubileylərinin və əlamətdar hadisələrin təntənəli qeyd edilməsi, beynəlxalq səviyyəli festival, müsabiqə, konqres və konfransların keçirilməsi də təqdirəlayiqdir. Xüsusi vurğulanmalıdır ki, Azərbaycan YUNESKO-nun nəzdindəki Ümumdünya İrs Mərkəzi ilə də uğurlu əməkdaşlıq edir. Bunun nəticəsi olaraq 2000-ci ildə Bakı şəhərinin tarixi mərkəzi “İçərişəhər” “Şirvanşahlar” sarayı və “Qız qalası” ilə birlikdə həmin mərkəzin siyahısına daxil edilmişdir. Bu və digər çoxsaylı faktları nəzərə alaraq tam qətiyyətlə demək olar ki, ümummili lider Heydər Əliyevin rəhbərliyi ilə 1993-2003-cü illər ərzində mədəniyyət siyasətinin özül prinsipləri müəyyənləşdirilmiş, onun gerşəkləşdirilməsinə start verilmişdir. Bütövlükdə həmin on il ərzində mədəniyyətin inzibati-amirlik metodundan imtina edilməklə idarə olunması, bu sahənin hüquqi, maliyyə və institusional təminatının həyata keçirilməsi, onun, qloballaşmanın çağırışları və hədələri nəzərə alınmaqla, müasir elmi əsaslara söykənən strateji inkişaf xəttinin işlənib hazırlanması ilə bağlıdır.\nDahi Heydər Əliyev tərəfindən əsası qoyulmuş bu siyasət 2003-cü ildən sonra Azərbaycan Respublikasının Prezidenti, cənab İlham Əliyevin rəhbərliyi altında indiki dövrün tələblərinə müvafiq olaraq çox uğurla davam etdirilir və innovasiyalarla zənginləşdirilir.\nBir sıra ali təhsil ocaqlarının, o cümlədən Azərbaycan Diplomatik Akademiyası, Ədliyyə Akademiyası, Turizm İnstitutu, Moskva Dövlət Universitetinin Bakı filialının təsis edilməsi, inteqrasiya məqsədilə Bolonya təhsil sisteminin tətbiq edilməsi, çoxsaylı istedadlı tələbələrin nüfuzlu xarici ali təhsil ocaqlarına dövlət hesabına göndərilməsi, mədəniyyat sahəsində minlərlə iş yerinin açılması, Ümumdünya İrsi Siyahısına 2007-ci ildə “Qobustan” tarixi-mədəni qoruğunun daxil edilməsi, gələcəkdə həmin siyahıya salınmaq üçün digər abidələrin - atəşpərəstlik məbədi “Atəşgah”, Naxçıvandakı “Mömünəxatun”, “Gülüstan”, “Qarabağlar” və “İbn Hüseyn” türbələrinin sənədlərinin yeni tentativ vərəqinin (ilkin siyahısının) həmin mərkəzə təqdim edilməsi, teatr binalarının təmiri, park və digər istirahət guşələrinin abadlaşdırılması və yenilərinin salınması, möhtəşəm “Heydər Əliyev Mərkəzi”nin yaradılması, milli qoruqların, məsələn, “Xınalıq” Dövlət tarix-memarlıq və etnoqrafiya qoruğunun, “Keşikçidağ” və “Atəşgah” məbədi dövlət tarix-mədəniyyət qoruqlarının, “Korçay” dövlət təbiət qoruğunun, “Göygöl” milli parkının elan edilməsi, “Neft” muzeyi, “Müasir incəsənət” muzeyi, “Azərbaycan Respublikasında kitabxana-informasiya sahəsinin 2008-2013-cü illərdə inkişafı üzrə Dövlət Proqramı”nın, “Azərbaycan elmində islahatların aparılması ilə bağlı dövlət komissiyasının yaradılması haqqında” Azərbaycan Respublikasının Prezidenti cənab İlham Əliyevin sərəncamları və həyata keçirdiyi geniş miqyaslı mədəni quruculuq işləri deyilənləri parlaq şəkildə sübuta yetirir.\n2004-cü ildən başlayaraq ölkənin mədəni həyatının tənzimlənməsində, mədəniyyət siyasətinin səmərəli həyata keçirilməsində dövlət orqanları ilə birlikdə qeyri-hökumət təşkilatları, ilk növbədə, Heydər Əliyev Fondu yaxından iştirak edir.\nUlu öndərin siyasi məfkurəsini əks etdirmək, yaratdığı milli dövlətçilik ideyalarını, Azərbaycançılıq ideologiyasını yeni nəsillərə daim aşılamaq niyyətindən irəli gələrək yaradılan fond ötən beş il ərzində öz məqsədyönlü, gərgin və səmərəli fəaliyyəti ilə Azərbaycanın ictimai və mədəni həyatında son dərəcə böyük rol oynadığını, qarşıya qoyduğu məqsədlərin əhəmiyyətinə, miqyasına və sanbalına görə ölkəmizdə analoqu olmayan yeni qurum olduğunu açıq şəkildə sübuta yetirdi. Heydər Əliyev Fondunun məqsədləri çox genişdir. Buraya xalqımızın böyük oğlu Heydər Əliyevin siyasi irsini öyrənmək, onu təhlil, tədqiq və təbliğ etməkdən başlamış, elm, təhsil, mədəniyyət, səhiyyə, idman, ekoloji sahələrə aid proqram və layihələr hazırlayıb həyata keçirmək, sosial problemlərin həllinə, xüsusi qayğıya ehtiyacı olan vətəndaşlara, insanların yaradıcı potensialının, bilik və bacarıqlarının aşkara çıxarılmasına dair vəzifələr aiddir. Eyni zamanda, fond mədəniyyətimizin geniş təbliği, sağlam mənəvi dəyərlərin qorunması ilə bağlı aparılan işlərə yardımçı olmaq, uşaq və gənclərin hərtərəfli biliklərə malik vətəndaş kimi yetişdirilməsi işinə xidmət etmək, ölkəmizin beynəlxalq nüfuzunun artırılması və Azərbaycan həqiqətlərinin dünya ictimaiyyətinə çatdırılması işinə töhfələr vermək, uşaq müəssisələrinin infrastrukturlarını, səhiyyə və tibb təsisatlarını inkişaf etdirmək, ekologiya sahəsində tədqiqatları dəstəkləmək, sağlam həyat tərzini təbliğ etmək, dini tolerantlığın bərqərar olmasına, vətəndaş cəmiyyəti quruculuğuna, qloballaşan dünyada inteqrasiya prosesində milli-mənəvi dəyərlərin qorunub saxlanmasına dəstək vermək kimi olduqca geniş miqyaslı fəaliyyət göstərir. Çox önəmlidir ki, ulu öndərin adını daşıyan fondun prezidenti, Azərbaycanın birinci xanımı, YUNESKO və İSESKO-nun xoşməramlı səfiri, Milli Məclisin deputatı Mehriban xanım Əliyeva əsl vətənpərvər ziyalı olaraq mədəniyyətimizin qorunması, inkişafı və təbliği problemlərinin həllinə müstəsna əhəmiyyət verir.\nAzərbaycanın tanınmış ictimai xadimi Mehriban xanım Əliyevanın rəhbərliyi ilə fond tərəfindən bir çox geniş miqyaslı layihələrin həyata keçirilməsi milli mədəniyyətimizin inkişafını intensivləşdirərək bədii-estetik prosesə yeni bir nəfəs gətirir. Mənəvi irsimizin mühafizəsi, Azərbaycan mədəniyyətinin özünə xas unikallığının qorunması və bütün dünyada tanınması üçün Mehriban xanım əlindən gələni əsirgəmir. Fond tərəfindən muğamın öyrənilməsi, qorunması və təbliği məqsədilə müxtəlif layihələr hazırlanıb. “Qarabağ xanəndələri” musiqi albomu artıq nəfis şəkildə nəşr olunub. Alboma eyni adlı Azərbaycan, ingilis, rus və fransız dillərində olan kitab və 24 sənətçinin ifasında muğam parçalarından ibarət 12 disk daxildir. Muğam sənətinə həsr olunmuş tematik albomların buraxılışı isə nəzərdə tutulub. Bu məsələylə bağlı orta əsr alimləri və müasir müəlliflərin elmi əsərlərindən ibarət olan xüsusi silsilə üzərində ciddi iş gedir. Fondun himayəsilə Beynəlxalq Muğam Mərkəzi inşa edilmişdir. Məhz burada 2009-cu ilin mart ayında fondun təşəbbüsü ilə bütün dünyada əks-sədaya səbəb olmuş “Muğam aləmi” beynəlxalq festivalının keçirilməsi Azərbaycan musiqi mədəniyyətinin ümumdünya səviyyəsində tanıdılması, təbliği və sevilməsi istiqamətində təşkil olunan mühüm tədbirlərdən biri kimi qiymətləndirilməlidir.\nBundan başqa, müasir Azərbaycan klassik musiqisinin banisi Üzeyir Hacıbəyovun yaradıcılığı ilə bağlı nəhəng bir layihə gerçəkləşdirilir ki, bu layihə əsasında dahi bəstəkarın bütün əsərlərinin nəşri və yenidən nəşri və onların CD və DVD-də buraxılışı da planlaşdırılıb.\nMilli mədəniyyətimizin digər sahələri ilə, o cümlədən aşıq yaradıcılığı, “meyxana” ənənəsiylə bağlı bir çox maraqlı layihələr də işlənməkdədir.\nFondun təşəbbüsü və dəstəyi ilə Lətif Kərimov adına “Azərbaycan xalçası və xalq tətbiqi sənəti muzeyi” hazırda inşa edilir.\nFond tərəfindən mədəniyyət sahəsində uğurla başa çatdırılan layihələr sırasında 2008-ci ildə Qala kəndində açıq səma altında ilk arxeoxoloji-etnoqrafik muzey kompleksini qeyd etmək lazımdır. İki hektar ərazisi olan muzey kompleksində Abşeron yarımadasında tapılmış və e.ə. III-II minilliklərdən orta əsrlərə qədər dövrü əhatə edən qayaüstü rəsmlər, qavaldaş, keramika, məişət və bəzək əşyaları, silah və sikkələr, qədim yaşayış kompleksinin konservasiya olunmuş qalıqları yerləşdirilmişdir. Bu layihə Azərbaycanın tarixi keçmişinin qorunub saxlanması ilə yanaşı, ölkəmizin turizm mərkəzlərindən birinə çevrilməsinə də xidmət edir.\nHeydər Əliyev Fondunun Prezidenti Mehriban xanım Əliyeva YUNESKO-nun xoşməramlı səfiri kimi şərəfli ada layiq görüldükdən sonra ölkəmizin qurumla əlaqələri yeni tarixi mərhələyə daxil olmuş, xalqımıza məxsus qədim əsərlərin irs səviyyəsində qorunub saxlanması sahəsində ciddi addımlar atılmış, muğam kimi incəsənət incimiz “Bəşəriyyətin şifahi və qeyri-maddi irsinin şah əsərləri” siyahısına daxil edilmişdir. Bununla yanaşı, fondun təşəbbüsüylə Azərbaycan Milli Elmlər Akademiyasının Əlyazmalar İnstitutunda saxlanılan 364 tibbə aid ümumbəşəri sərvət olan əlyazmanın üçü YUNESKO-nun Dünya Yaddaşı Proqramının beynəlxalq registrinə daxil edilmişdir. Bunlar XI əsrdə yaşamış Əbülqasim Zəhrəvinin “Əl-Məqalət əs-Səlasun” (“Cərrahiyyə və alətlər haqqında”) çoxcildlik əsərinin 13-cü hissəsi, Əbu Əli ibn Sinanın XII əsrdə Bağdadda üzü köçürülən “Əl-Qanun fit Tibb” (“Tibb qanunları”) kitabının 2-ci cildi, Rüstəm Cürcaninin XII əsrdə yazdığı, XVII əsrdə üzü köçürülmüş “Zahireyi-Nizamşah” (“Nizamşahın ehitayatları”) əlyazmalarıdır. Bakıda Heydər Əliyev Fondunda bu qurumun və Vaşinqton Elmlər Akademiyasının birgə təşkilatçılığı ilə “Orta əsr əlyazmalarında tibb və əczaçılıq” mövzusunda I beynəlxalq konfrans da keçirilmişdir.\nQarabağın işğalı məsələsi fondda böyük narahatlıq doğuran və daim diqqət mərkəzində saxlanılan problemdir. Heydər Əliyev Fondu tərəfindən “Qarabağ haqqında həqiqətlər” seriyasından “Azərbaycana qarşı müharibə: mədəni irsin hədəfə alınması” (“War Against Azerbaijan: Targeting Cultural Heritage”) adlı kitabın hazırlanması və nəşr etdirilməsi buna parlaq misaldır. Kitab işğalçı Ermənistanın Azərbaycan mədəniyyətinə, maddi mənəvi irsimizə qarşı məqsədyönlü şəkildə həyata keçirdiyi vandalizm siyasətindən və onun acı nəticələrindən bəhs edir. İngilis dilində olan kitab yüksək poliqrafik səviyyədə nəşr olunmuşdur. Həmin kitab “Qafqaz albanlarının dini memarlıq irsi” və Azərbaycanın işğal altındakı bütün rayonlarında mədəni irsimizin məruz qaldığı erməni vəhşiliklərindən bəhs edən yazılı və illüstrativ materiallardan ibarətdir.\nYuxarıda deyilənlərə yekun vuraraq, belə bir faktı təsdiq etmək olar ki, Azərbaycanın mədəniyyət sahəsindəki böyük tarixi şəxsiyyət Heydər Əliyev tərəfindən əsası qoyulmuş müasir siyasətin və idarəçiliyin aparıcı istiqamətləri keçmişi, milli mədəni sərvətləri qoruyub saxlamaq, indinin müsbət nailiyyətlərini dəstəkləmək və inkişaf etdirməkdir. Cəmiyyətin ardıcıl sürətdə demokratikləşməsi, ölkənin dünya birliyinə inteqrasiyası, mədəniyyətin bəşər inkişafının ayrılmaz amili kimi dərk olunması və qəbul edilməsinin getdikcə güclənməsi bu sahədə nikbin proqnozlar üçün əsas verir.\nDövlət İdarəçilik Akademiyasının politologiya\nvə siyasi idarəetmə kafedrasının müdiri,\nXalq qəzeti.- 2009.- 6 iyun.- S. 5.


AMEA ilə Bolqarıstanın müxtəlif təhsil müəssisələri arasında əməkdaşlıq müzakirə olunub (FOTO)\nCəmiyyət 13 Aprel 2017 18:26 (UTC+04:00)\nAzərbaycan Milli Elmlər Akademiyasının prezidenti akademik Akif Əlizadənin rəhbərlik etdiyi nümayəndə heyətinin Bolqarıstana səfəri başa çatıb.\nAzərbaycanın Bolqarıstandakı səfirliyindən Trend-ə verilən məlumata görə, 11-12 apreldə Azərbaycan Milli Elmlər Akademiyasının (AMEA) prezidenti akademik Akif Əlizadənin rəhbərlik etdiyi və AMEA-nın vitse-prezidenti İbrahim Quliyev və İctimaiyyətlə əlaqələr və elmin populyarlaşdırılması idarəsinin rəisi Zülfüqar Fərzəliyevdən ibarət nümayəndə heyəti Bolqarıstanın (BR) vitse-prezidenti İliyana Yotova, Kitabxanaçılıq Tədqiqatlar və İnformasiya Texnologiyaları Universitetinin rektoru Stoyan Dençev, Müqəddəs Kiril və Mefodiy adına Milli Kitabxananın direktor müavini Marçela Borisova, Bolqarıstan Elmlər Akademiyasının Geologiya İnstitutunun direktor müavini Nikolay Dobrev, Tibb Universitetinin rektoru Viktor Zlatkov, Dağ-mədən və Geologiya Universitetinin rektoru Luben Totev, Milli Təbiət Tarixi Muzeyinin direktoru Nikolay Spasov ilə görüşlər keçirib.\nBR vitse-prezidenti İ.Yotova ilə keçirilmiş görüşdə Novruz bayramı ərəfəsində Bakı Slavyan Universitetinin rektoru Nurlana Əliyevanın rəhbərlik etdiyi nümayəndəni qəbul etdiyini xatırlayan vitse-prezident bu görüşün müqəddəs Pasxa bayramı ərəfəsində baş tutması ilə bu görüşlərin bir ənənə halı aldığını bildirib.\nAzərbaycan Milli Elmlər Akademiyası ilə Bolqarıstan Elmlər Akademiyası arasında elm və texnologiya üzrə əməkdaşlıq haqqında Sazişin imzalandığına diqqət çəkən İ.Yotova bunun ölkələrimizin elm xadimləri arasında əməkdaşlıq üçün platforma yaradacağına inamını ifadə edib. AMEA-nın prezidenti A.Əlizadə Akademiyanın fəaliyyəti barədə qarşı tərəfə məlumat verərək sözügedən sazişin imzalanması ilə iki akademiya arasında əməkdaşlığın yeni mərhələsinin başlandığını vurğulayıb. Tərəflər həmçinin Avropa İttifaqı (Aİ) proqramları çərçivəsində əməkdaşlıq, Bolqarıstan alimləri ilə birgə laboratoriyaların yaradılması, AMEA-nın magistr proqramı ilə Bolqarıstanın müvafiq ali təhsil müəssisələri arasında mübadilə, əczaçılıq sahəsində əməkdaşlıq imkanları ətrafında fikir mübadiləsi aparıblar.\nKitabxanaçılıq Tədqiqatlar və İnformasiya Texnologiyaları Universitetinin rektoru S.Dençev ilə keçirilmiş görüşdə tərəflər informasiya texnologiyaları, kitabxanaçılıq tədqiqatları, qarşılıqlı tələbə mübadiləsi ilə bağlı müzakirələr aparıblar. Görüşdə həmçinin Universitetin rektoru S.Dençev tərəfindən AMEA ilə əməkdaşlıq haqqında çərçivə sazişinin layihəsi təqdim olunub.\nMüqəddəs Kiril və Mefodiy adına Milli Kitabxananın direktor müavini M.Borisova ilə keçirilmiş görüşdə akademik A.Əlizadə rəhbərlik etdiyi Akademiya nəzdində fəaliyyət göstərən kitabxana barədə məlumat verərək kitabxanada 3 milyondan çox kitabın saxlandığını, kitabxananın bazasında mövcud olan kitabların elektron versiyaya çevrilməsi prosesinin davam etdiyini bildirib. Ölkəmizlə əməkdaşlığa böyük maraq göstərən M.Borisova kitabxananın dövri nəşrinin çap olunduğunu, burada Azərbaycanda fəaliyyət göstərən kitabxanalar barədə məqalələr yerləşdirilə biləcəyini vurğulayıb. Daha sonra AMEA-nın prezidenti tərəfindən “Azərbaycanın Milli Coğrafi Atlası” və “Dünyanın Palçıq Vulkanlarının Atlası” Kitabxanaya hədiyyə edilib. “Azərbaycanın Milli Coğrafi Atlası”nın 3 il ərzində ərsəyə gəldiyini bildirən A.Əlizadə bu atlasın Azərbaycanın müstəqillik əldə etdikdən sonra 25 il ərzində keçdiyi inkişafını əks etdirdiyini qeyd edib. Akademiya tərəfindən hazırlanmış “Dünyanın Palçıq Vulkanlarının Atlası”nda dünyada mövcud olan palçıq vulkanları barəsində müfəssəl məlumatın əks olunduğunu, həmçinin 300-dən çox palçıq vulkanının mövcud olduğu Azərbaycanın bu sahədə dünya ölkələri arasında birinci yer tutduğunu bildirib. M.Borisova hər iki atlasın “Kitablar, istiqamətlər, publika” adlı sərgidə nümayiş olunacağı, eləcə də yaxın zamanda Akademiyanın hədiyyələri olan bu dəyərli hədiyyələrin elektron versiyasının yaradılacağını söyləyib.\nSonda nümayəndə heyəti Kitabxanada saxlanılan qədim əlyazmalar və yenicə quraşdırılan və kitabları müxtəlif növ zərərverici bakteriyalardan təmizləyən “Anoksiya” adlı avadanlıqla tanış olub.\nBolqarıstan Elmlər Akademiyasının Geologiya İnstitutunun direktor müavini N.Dobrev və Dağ-mədən və Geologiya Universitetinin rektoru L.Totev ilə görüşlərdə tərəflər əməkdaşlıq məsələlərini müzakirə ediblər. Görüşdə həmçinin AMEA nümayəndələri Dağ-mədən və Geologiya Universiteti tərəfindən 20 oktyabr 2017-ci il tarixində təşkil olunacaq 60-cı Beynəlxalq Elmi Konfransa dəvət edilib.\nTibb Universitetinin rektoru V.Zlatkov ilə keçirilmiş görüşdə nümayəndə heyətinə Universitetin fəaliyyəti barədə ətraflı məlumat verilib. Tərəflər iki struktur arasında əməkdaşlıq imkanları barədə fikir mübadiləsi aparıblar. Xüsusilə əczaçılıq sahəsində ölkəmizlə əməkdaşlığa maraq göstərən bolqar tərəfi Bolqarıstanın bu sahədə böyük təcrübəyə malik olduğunu, bu ölkə tərəfindən istehsal olunan dərman preparatlarının digər Avropa ölkələrinə nisbətən daha ucuz olduğunu söyləyib.\nMilli Təbiət Tarixi Muzeyinə səfər zamanı nümayəndə heyəti Muzeyin zəngin eksponatları ilə tanış olub.\nAMEA-nın prezidenti A.Əlizadənin Bolqarıstana səfəri bu ölkənin KİV-lərində işıqlandırılıb.


Azərbaycanda daha iki yaşayış məntəqəsi ilk dəfə qazlaşdırılıb\n15:32 10 Noyabr 2016\nBakı. 10 noyabr. REPORT.AZ/ Bu gün Şəki rayonunun Cumakənd və Göyçay rayonunun Bəydövül kəndlərinə təbii qazın verilişi münasibəti ilə tədbir keçirilib.\n“Report” Azərbaycan Dövlət Neft Şirkətinə (SOCAR) istinadən xəbər verir ki, tədbirdə rayon icra hakimiyyətləri və “Azəriqaz” İstehsalat Birliyinin təmsilçiləri, ictimaiyyət nümayəndələri iştirak ediblər.\nBildirilib ki, Şəki rayonunun 500 abonenti olan Cumakənd kəndinin ilk dəfə qazlaşdırılması üçün birpilləli sistem əsasında ümumi uzunluğu 33 890 metr olan müxtəlif diametrli polietilen və metal borularla daşıyıcı və məhəllədaxili qaz xətləri çəkilib, mənzillərə sayğac və fərdi tənzimləyicilər quraşdırılıb.\nGöyçay rayonunun 298 abonenti olan Bəydövül kəndinin yenidən qazlaşdırılması üçün birpilləli sistem əsasında 27 023 metrlik polietilen və metal borularla daşıyıcı və məhəllədaxili qaz xətləri çəkilib, 298 ədəd sayğac və fərdi tənzimləyici quraşdırılıb.\nAzərbaycanda iki yaşayış məntəqəsi ilk dəfə qazlaşdırılıb


“Azərbaycan bu problemə görə tarixi rekord həddə çatıb” - Azinforum.az İnformasiya Portalı\nAna səhifə / Aktual / “Azərbaycan bu problemə görə tarixi rekord həddə çatıb”\n“Azərbaycan bu problemə görə tarixi rekord həddə çatıb”\nİqtisadçı – ekspert Samir Əliyevin “Qafqazinfo”ya müsahibəsi:\n– Ötən həftə “Dəmir bank” ın lisenziyası ləğv edildi. Bu bank ölkənin uzun müddət fəaliyyət göstərən məşhur banklarından biri idi. Bağlanılmasını gözləyirdinizmi?\n– Əvvəlcə qeyd edim ki, biz 2011- ci ildən başlayaraq Azərbaycanda bank sahəsində araşdırma edirik. Həmin hesabatlarda da göstərmişdik ki, ölkədə bankların sayı çoxdur. Məlum oldu ki, bazarda 20 bankın payı 90 faizdir. Azərbaycan Lüksemburq ya da Almaniya deyil ki əhalinin həyat səviyyəsi yüksək və bankların sayı da çox olsun. Məlum devalvasiyalar nəticəsində ölkədə 13 bank bağlandı. 2 bank isə birləşdi. İndi 30 bank var. Düşünürəm ki, proses bitməyib. Daha bir neçə bank bağlanacaq.\n“Dəmir bank” xarici kapitallı bankdır. Daha başqa bir bank var idi ki, o da “Dəmir bank”ın vəziyyətində idi. Ötən ildən başlayaraq bu bankla bağlı problem mövcuddur. Keçən il bankın səhmdarları kapitalı artırmaqla bağlı öhdəlik götürdülər. Palata bununla bağlı öz mövqeyini bildirdi və dedi ki, əgər bank kapital problemini həll etməsə onun lisenziyasını ləğv edəcəklər. Görünür, son anda hər hansı bir dəstək olmayıb. Ancaq “Dəmir bank” çoxdan bağlanmalı idi.\n– Bankın xarici kapitallı olması əmanətlərin qaytarılması ilə bağlı məsələdə hər hansı problemə səbəb olurmu?\n– Xarici kapitallı bankın əsas üstünlüyü ondan ibarətdir ki, bu banklar yerli banklara nisbətən daha çox şəffaf olur.\n– Eyni problemi yaşayan hazırda bir neçə bankın olduğunu da deyirsiniz. Onlar da xarici kapitallıdır?\n– Bəli, içərisində xarici kapitallı banklar da var. Ad çəkmək istəmirəm. Banklar kommersiya təşkilatıdır. Bu onların işgüzar nüfuzuna zərbə gətirə, əmanətlərin geri çəkilməsinə səbəb ola bilər. Palata tərəfindən banklara vaxt verilsə də təəssüf ki, bu vaxt bankların əleyhinə işləyir. Getdikcə də problemlər artır.\nProblem kreditlərin həcmi tarixi rekord həddə gəlib çatıb. Azərbaycan tarixində bu qədər problemli kredit olmayıb. Hazırda bu 15,5 faizdir. Belə ki, iqtisadiyyata yönəldilən hər 100 manatın 15, 5 faizi geri qayıtmır. Bu rəsmi göstəricidir. Real göstərici isə düşünürəm ki, daha yüksəkdir. Hesab edirik ki, əslində bu rəqəm 20-25 faiz arasında dəyişir. Bank sektoruna birinci devalvasiydan sonra hökumət tərəfindən dəstək verilməli idi. Ona görə də ikinci devalvasiya onlara öldürücü təsir göstərdi.\n– Siz bayaq qeyd etdiniz ki, banklarla bağlı araşdırmalar aparırsınız. Bizim banklar maliyyə hesabatlılığı baxımından cəmiyyətə o qədər də açıq deyil. Siz məlumatları necə əldə edirsiniz? Yəqin ki, beynəlxalq dəstəkdən faydalanırsınız…\n– Yaxşı məqama toxundunuz. Qeyd etdiyiniz kimi məlumatların Azərbaycanda tapılması çox çətindir. Biz daha çox Mərkəzi Bankın hazırladığı statistik hesabata istinad edirik. Bankların özündən isə məlumat əldə etmək olmur. Əsas istinad etdiyimiz mənbələr xarici beynəlxalq təşkilatlardır. Bunlar “ Fitch” , “Moody`s”, Standard and Poors” təşkilatlarıdır. Beynəlxalq Valyuta Fondunun mənbələrinə də istinad edirik. Özəl və şəxsi tanışlıq mənbələrimiz də olur. Bank sektorun vəziyyəti ilə rəsmi məlumatlar arasında çox böyük təzad var.\n– Beynəlxalq dərəcələndirmə quruluşları “Dəmir Bank”ı hansı göstəricidə dəyərləndirmişdilər?\n– Azərbaycanda bankların reyitinqi ölkə reytinqi ilə birbaşa bağlıdır. Ölkə reytinqi aşağı düşəndə bankların da reytinqi aşağı düşür. Devalvasiyadan sonra ölkənin reytinqi aşağı salındı. Təkcə “Dəmir bank” yox, digər banklar da daxil olmaqla reytinq agentliyində qeydiyyatdan keçən bankların reytinqində azalma müşahidə olundu. Vəziyyət stabildən mənfiyə endi. Ancaq qeyd edim ki, heç də bütün banklar o təşkilatlardan qeydiyyatdan keçmir.\n– Azərbaycan kimi ölkə üçün bankların sayının az olmasını təklif edirsiniz. Ancaq nəzərə alsaq ki, banklar iqtisadiyyatın qan-damar sistemidir. Və onun nüfuzunun aşağı düşməsi iqtisadiyyata yaxşı heç nə vəd vermir…\n– Əgər ürəyə, beynə qan normal şəkildə çatmırsa o orqanizm sağlam ola bilməz. Azərbaycan iqtisadiyyatı qan damarında tromp yaranmış iqtisadiyyata bənzəyir. Bankların sayının azaldılması onların daha yaxşı işləyəciyinə dəlalət etmir. Məsələ ondan ibarət idi ki, Azərbaycanda banklar neft bankları idi. Buna parnik bankları da demək olar. Çünki neft pulları onları soyuqdan qoruyurdu. Bəzisi hansısa şirkətin kassası rolunu oynayırdı, bəzilərinin nə ilə məşğul olduğu bilinmirdi. Pul azalandan sonra onların sayı azaldıldı.\nBankların xidmətləri aşağı səviyyədə idi. Təqdim etdiyi məhsulların çeşidi də az idi. Yeganə olaraq rəqabət depozitlərdə formalaşdı. Əgər bankların sayının çoxluğu rəqabət yaratmırsa, bunun indiki səviyyədə saxlanılmasına gərək yoxdur. Onun sayını azaldıb sağlamlaşdırmaq lazımdır. Birinci çıxış yolu ölkəyə xarici bankların dəvət olunmasıdır. Ancaq onların ölkəyə daxil olmasında məhdudiyyətlər var.\n– Azərbaycan iqtisadiyyatını şaxələndirmək üçün hansı sahələrin inkişafını perspektivli görürsünüz?\n– Azərbaycan iqtisadiyyatını şaxələndirmək çox vacibdir. Bu çoxdan atılmalı olan addımdır. Belə olmazsa ölkə iqtisadiyyatı daim risk altında qalar. Bizim iqtisadiyyat xammal iqtisadiyyatıdır. Qısa bir müqayisə aparaq. Rusiya, Qazaxıstan, Azərbaycan- hər üçü də neft ölkəsidir. Ancaq Rusiya iqtisadiyyatı şaxələnib. Devalvasiyanın hər üç ölkəyə təsiri tamam fərqli oldu. Rusiyada tədiyyə balansında ixrac artdı və rus rublu sabitləşməyə başladı. Qazaxıstan isə ölkəsinin qapısını xarici investorların üzünə açdı. Azərbaycanda isə vəziyyət fərqli oldu. Devalvasiya olan kimi üzən məzənnəyə keçdilər. Məzənnənin adı üzən olsa da manatı inzibati yolla saxlayırlar. Neftdən kənar şaxələndirmə dedikdə biz kənd təsərrüfatını nəzərdə tuturuq.\nBiz xammal kənd təsərrüfatından qaçmalıyıq. Görürsünüz, pambıq reklam olundu, ancaq arzu edilən nəticə əldə edilmədi. Biz pambıq yox, ondan hazırlanan geyim ixracı ilə məşğul olmalıyıq. Fermer istehsal etdiyi məhsulu bazarda sata bilmir. Hətta onun keyfiyyəti də başqa problemdir. Məhkəmə sistemində problemlər həll edilməlidir. İlk növbədə, mülkiyyət hüquqları qorunmalıdır ki, xarici investorlar da ölkəyə rahatlıqla daxil ola bilsin. Rəqabət Məcəlləsi 10 ildir ki parlamentdə yatıb qalıb. Məcəlləni qəbul edə bilmiriksə, hansı rəqabət mühitindən danışa bilərik?\n– 2017- ci il Azərbaycan iqtisadiyyatının statistik göstəriciləri sizi qane edirmi? Ötən ilə nisbətən hansı irəliləyiş və ya geriləmə qeydə alınıb?\n– Bu il ərzində ölkə iqtisadiyyatı kiçilməkdə davam edib. Nominal olaraq Ümumi Daxili Məhsul (ÜDM) artıb. İlin sonuna yəqin 60 milyarddan çox olacaq. Ancaq real ÜDM azalıb. Əhalinin nominal gəlirlərində artım, real gəlirlərində isə azalma var. İnflyasiya kifayət qədər yüksək olub. Bu da əhalinin gəlirlərini yeyib. Bankların aktivlərində 20 faiz azalma var. Vergi yığımında da çox böyük çətinliklər müşahidə olunur. Əgər müəssisə yaxşı işləmirsə və ya yoxdursa o vergi necə yığıla bilər? Ümumən isə iqtisadiyyatı 2015 və 2016- cı illərə nisbətən sabit hesab etmək olar. Ancaq bunu nisbi administrativ sabitlik hesab edirəm.\n– Manatın taleyi ilə bağlı məsələ nə yerdədir?\n– Azərbaycan iqtisadiyyatı dollardan asılıdır. Bizim xarici ticarət dövriyyəmizdə dolların payı yüksəkdir. Ona görə də dolların məzənnəsinin dəyişməsi birbaşa ölkə iqtisadiyyatına mənfi təsir göstərir. Dollar qalxanda qiymətlərin qalxmasını müşahidə edirik. Digər tərəfdən bizim tədiyyə balansına diqqət yetirsək, il ərzində ölkəyə gələn və ölkədən çıxan valyuta arasındakı fərqdir. Əgər ölkəyə dollar gəlirsə bu o deməkdir ki, tədiyyə balansı profistdir. Tədiyyə balansının mənfi olması o deməkdir ki, ölkədən daha çox valyuta çıxır. Biz bunu 2015, 2016- cı illərdə müşahidə etdik. Bu il tədiyyə balansının 9 aylıq nəticələri onu göstərir ki, vəziyyət yaxşılaşıb.\nBunun yaranmasının səbəbi ilk növbədə neftin qiymətinin bahalaşmasıdır. İdxal azalıb. Turistlərin sayında artım var. Bütün bunların nəticəsidir ki, bu gün manat özünü normal hiss edir. İlin əvvəlində Neft Fondundan Mərkəzi Banka makroiqtisadi sabitlik adından vəsaitin ayrılması oldu. Bu o deməkdir ki, Mərkəzi Bank valyuta bazarında sabitlik yaradacaq. Manat bu səviyyədə qalacaq. Gələn il seçki ilidir. Burada siyasi amil də var. Hər hansı kəskin ucuzlaşma gözlənilmir.\n– Bu il dünya trendi bitkoin kriptovalyutası oldu. Son günlər də qiyməti düşür. Sizcə, vətəndaş bunu almaqda maraqlı olmalıdırmı?\n– Bir bitkoin almaq üçün 14 min dollar ödəməlisən. Bu sistem 2008- ci ildə yaradıldı. Qlobal maliyyə böhranı zamanı ortaya çıxdı. O zaman dollara alternativ valyuta kimi yaradıldı. 1 il bundan qabaq bir bitkoin 1700 dollar idi. Bir il ərzində qiyməti 10 dəfə bahalaşdı. Bitkoin alandan sonra gün ərzində onun qiymətinin düşüb qalxması haqqında məlumatlı olmursan. Prosesi izləməlisən. Bu günlərdə isə birdən-birə 20 faiz ucuzlaşdı. Burada volatillik çox yüksəkdir. Onu çox riskli bir aktiv hesab edirəm. Hər hansı adi bir vətəndaşa bitkoin almasını məsləhət verə bilmərik. Bitkoinin arxasında heç kim durmur. Sabah çöküb 100 dollar olarsa bunu hesabatını kimdən tələb edəcəklər? Bu kriptovalyutalar əks mərkəzləşmə mexanizmi hesab olunur. Son vaxtlar daha çox çirkli pul funksiyasını daşımağa başlayır. Çünki orada anonimlik tələb olunur. Avropa qurumları getdikcə məsələni sərtləşdirirlər. Bu yaxında yeni qayda qəbul etdilər ki, sistemdə qeydiyyatdan keçənlər anonim olmamalıdır. Hesab olunur ki, terrorun maliyyələşməsində bu bitkoinlərin rolu var.\n– Dünyada beynəlxalq iqtisadi əməliyyatların 87 faizi dollarla həyata keçirilir. Yəni, bu dolları əslində dünyanın valyutası hesab etmək olar. Belə olan halda onu hansısa bir ölkənin daxili ekvivalenti hesab etmək olarmı?\n– Hər bir valyutanın arxasında onu buraxan ölkə durur. Buna görə də həmin ölkə öhdəlik daşıyır. Dolların da arxasında Amerika iqtisadiyyatı durur. Amerika iqtisadiyyatı dünyanın ən böyük iqtisadiyyatıdır. Dünyada ən çox qızıl ehtiyatına malik ölkədir. Hərbi, iqtisadi, siyasi və ümumilikdə bütün sferalar üzrə güclü olduğuna görə dollara etibar var. Amerikanın dövlət borcu getdikcə artır, amma yenə də dövlətlər ona inanır. Dollar dünya valyutası olmaqla bərabər, ilk növbədə Amerika valyutasıdır. Onun məzənnəsini Amerika müəyyənləşdirir. Sabah Amerika dollardan imtina edib yeni valyuta çıxartsa görün bu dünyada nəyə gətirib çıxara bilər? Bütün dünya məhv olar. Amerika da anlayır ki, onun valyutası dünya valyutasıdır. Bütün hallarda dolların məzənnnəsinə FED qərar verir.\n– Düzdür, həyata keçirilən bütün əməliyyatlar swift kod vasitəsilə bir növ Nyu- Yorkdan təsdiqlənir. Ancaq bu sadəcə prosedur qaydasıdır. Heç bir məbləğin Nyu-Yorka çatıb oradan paylanmasından söhbət getmir…\n– Dünyanın bütün bankları əməliyyatlarını Amerika vasitəsilə aparır. Dediyiniz həmin swift şəbəkəsi Amerikada yaradılıb. İstənilən banka baxsanız görərsiniz ki, onun müxbir bankları Amerika banklarıdır.\n– Hamıya adı tanış olan Amerika Mərkəzi Bankını, ( FED) i dövlət yoxsa özəl bank hesab edirsiniz? Onun quruluşu, orada qərarların necə alınması barədə məlumat verə bilərsinizmi?\n– FED-in 12 filialı var. Mülkiyyət baxımından özəl hesab olunur. Onun özəl olması Amerika dövlətinin səlahiyyətlərini həyata keçirməsinə mane olmur.\n– Bilirsiniz, Amerikanın FED-də rəsmi olaraq payı yoxdur..\n– Bəli. Amerika iqtisadiyyatını FED idarə edir. Dolların da taleyi FED tərəfindən idarə olunur. Bir çox ölkələrdə özəl şirkətlər var ki, onlar dövlətin funksiyalarını idarə edir. Məsələn, bizdə publik hüquqi şəxs kimi . Yəni qurum öz-özünü idarə edib maliyyələşdirir. FED də belədir. Amerikanın da unikallığı odur ki, ən çox əks mərkəzləşmənin olduğu bir ölkədir.\n– Ortaqları barədə nə deyə bilərsiniz? Analitiklərin bir çoxu bildirir ki, FED-in 9 ortağı var. İkisi İngiltərə, ikisi İsveçrə, bir Almaniya, qalanları Amerika və orada fəaliyyət göstərən yəhudi banklarıdır. Bütün bu banklar əslində dünya iqtisadiyyatının idarəediciləridir.\n– Təbii ki siz dediyiniz məsələlər, hətta digər bir sıra məsələlərlə bağlı da daim müzakirələr gedir. Hətta konspiroloji nəzəriyyələr səviyyəsinə də gəlib çatır. Deyirlər ki, bütün dünya yəhudilərə işləyir və. s Ancaq reallıq odur ki, bu gün Amerika dünyanın beyin mərkəzidir. Hər yerdən beyinləri çəkib aparır və ondan istifadə edir. Onun da da gücü bundadır. Orada dövlətçilik ideologiyası var.\n– Statistika baxımından yanaşanda ən çox Amerika xalqı FED-ə faiz ödəyir. İldə təqribən 500-600 milyard civarındadır…\n– Hazırda Amerikanın dövlət borcu 16 trilyona gəlib çatıb. Bu rəqəm getdikcə də artır. Bunun müəyyən bir hissəsi xarici ölkələrə olan borclardır. Daxili borclar da borcların çəkisində yer tutur. İnsanlar təkcə FED-ə faiz ödəmir. Həm də daxili şirkətlər qiymətli kağızları alır. Hökumət onlara faiz ödəyir. Bu məsələni bir neçə tərəfə çəkib FED-i hansısa ailələrin idarə etdiyini deyə bilərik. Amma reallıq odur ki, hələ ki Amerika iqtisadiyyatına alternativ uğurlu iqtisadiyyat yoxdur.\n– 2008- ci ilin qlobal maliyyə böhranı dövrünə nəzər salaq. Bununla bağlı məşhur “İnside job” adlı sənədli film də çəkilib. Filmdə böhranın yaranmasına səbəb olan məşhur bankların, Amerika Mərkəz Bankının nümayəndəsi, maliyyə nazirinin, dərəcələndirmə quruluşlarının, sahibkarların fikri yer alıb. Bu böhrana gəlib çıxılacağını qeyd edirlər. Məsələn, İMF-nin baş iqtisadçısı Requram Rajan belə bir böhranın gəldiyini sənəd şəklində FED rəhbərinin və maliyyə nazirinin də olduğu toplantıda iştirakçıların diqqətinə çatdırır. Amma görünən odur ki, yetkililər buna bilərəkdən göz yumublar. Demək ki, idarə olunan və problemləri əvvəldən görünən bir iqtisadiyyat var. Biz gələcəkdə hər hansı qlobal böhran olarsa yenə də bunun bilərəkdən edildiyini düşünə bilərik…\n– Yanaşma odur ki, iqtisadiyyat bazadır, siyasət isə üst qurumdur. Böhranlar tarix boyu olub, yenə də olacaq. Sadəcə mahiyyəti fərqli olub. Amerikada bu vəziyyə ipoteka bazarından başladı. Sonra nəticələri Avropaya gəlib çıxdı. Yunanıstanın timsalında borc böhranı ilə əvəzləndi. Yəni böhranların mahiyyəti fərqlidir. Çin dilində böhran həm də imkan deməkdir. O sənə imkan verir ki, çatışmazlıqları görəsən. Bir sıra ölkələr bundan nəticə çıxartdı.\n– Onu demək istəyirəm ki, bilə-bilə bir maliyyə balonu yaradıldı. Şişirdildikdə şişdirildi, axırda da bomba kimi partladı. Nəticədə 30 milyon insan işsiz qaldı, insanlar evlərindən oldular…\n– Böhran insan orqanizmi kimi bir şeydir. Orqanizmdə hər hansı problem yarananda gedib onu həkimə göstərirsən. Təbii ki böhran FED-in fəaliyyətinin nəticəsi idi. İpoteka kreditlərində bir köpük yaranmışdı. Nəzarət yox idi. Kimə gəldi bu ipotekanı verirdilər. Sonradan ödəmə ilə bağlı problem yarandı. Ona görə də bu köpük partladı. Məşhur iqtisadçı Poll Kruqman böhran olmadan qabaq olacağını demişdi. Ayrı-ayrı iqtisadçılar tərəfindən belə bir fikir söylənilir. Əlbəttə ki, siyasi amil var. Məsələn, elə biz neftin qiymətində bunu görürük. SSRİ-də neftin qiymətinə görə çökdü. SSRİ-ni güclə dağıtmaq mümkün deyildi. Bu gün neftin perspektivi o qədər işıqlı görünmür. Həmin an bu neft ölkələri üçün siqnal idi. Burada ayrı-ayrı hökumətlərin də günahlarını görürəm. Bu faktdır ki dünya idarə olunur. Əks halda, hərc mərclik ola bilər.\n– Beynəlxalq reytinq agentlliklərinin yəni, “Moody`s”, “Standart and Poor” , “Fitch”-in banklara verdiyi reytinqləri bütün hallarda etibarlı hesab edirsinizmi?\n– Beynəlxalq reytinq agentliklərinin rəqəmləri reallığa daha uyğundursa təbii ki mən ona inanacam. Azərbaycan bankları ilə bağlı beynəlxalq reytinq agentlikləri dəfələrlə həyacan təbili çalırlar. Söhbət 2011- 2012- ci illərdən gedir. Banklar sürətli kreditləşməyə keçmişdilər. Böyük həcmdə kredit az bir sayda təşkilata verilirdi. Bankların risk menecmenti düzgün qurulmamışdı. Bunu təşkilatlar daim öz hesabatlarında vurğulayırdı. Əgər böhran olmasaydı belə, bir neçə ildən sonra Azərbaycan bank iqtisadiyyatında köpük yaranmalı idi. Kiminsə bu hesabatlara narazılığı varsa təbii ki narazılığını bildirə bilir. Hətta ən çox narazılıq edən Rusiya belə bu gün öz açıqlamalarında o reytinqlərə istinad edir. Görünür, çatışmazlıqlara rəğmən onların obyektivliyi digərlərinə nisbətən yüksəkdir.\n– Mən qlobal miqyasda nəzərdə tuturam. 2008- ci il maliyyə böhranı zamanı “Moody`s” “Lehman Brothers”-ə 2 A, “Fannie May”, “Freddie Mac” 3 A dərəcəsi vermişdi. Ancaq böhranda ilk çökən onlar oldular. Reytinq təşkilatılarının rəhbərləri də Konqres qarşısında verdiyi ifadədə bildirdilər ki, bir şeyə 3 A veririksə, bu sadəcə bizim fikrimizdir….\n– Reytinq agentlikləri üzv olduğu bankların verdiyi məlumatlara əsaslanır.\n– Burada hər hansı pul vermə məsələsi rol oynaya bilər?\n– Agentliyin reputasiyası hər şeydən vacibdir. Hansısa bankdan pul alıb onun reytinqini yuxarı qaldırmaq onun imicinə zərbə vura bilər. Nəzərə alsaq ki, belə agentliklərin sayı dünyada 3-dür. Hansısa birinin adının səhv çıxması onun imicinə zərbə vura bilər. Deməli, bu sahədə rəqabət var. Agentlik də gəlib yoxlamalar aparır. Amma ən çox verilmiş istinadlara etibar edirlər. Necə ki Yunanıstan Avropaya daim şişirdilmiş rəqəmlər verirdi. Sonra isə birdən-birə çökdü. Məlum oldu ki, çox böyük problemlər var imiş. Bu tipli böhranlar gələcəkdə həmin reytinq agentliklərinin metodologiyasını təkmilləşdirməyə əsas verir. Bu amilləri gələcəkdə nəzərə alırlar. Mən onların hansısa siyasi və ya pul müqabilində reytinq verdiklərini düşünmürəm.\nÖncəki İmişliyə xarici sərmayə qoyulacaq – Fotolar\nNövbəti Biznesmen Mustafayev “Range Rover”lə avtobusun qarşısını kəsdi, sürücünü bıçaqladı


Avtosfer.Az | Bakı-Sumqayıt yolundakı tıxacla bağlı tənqidə YOL POLİSİNDƏN - CAVAB\nYol polisi 15 Yanvar 2020 19:05 936 dəfə oxunub\nYol polisi əməkdaşları lazımi tədbirlər həyata keçirərək bu sıxlığı aradan qaldırır\nÖtən gün Bakı-Sumqayıt yolunda növbəti böyük tıxac yaşanıb. Avtosfer.az-ın News24.az-a istinadən xəbərinə görə, insanlar saatlarla yolda gözləməli olublar. APA TV-nin direktoru Cavid İsmayıl da öz soslal şəbəkəsində tıxacla bağlı şərh yazıb. O tıxacın səbəblərini belə izah edib: “Axşam Bakı-Sumqayıt yolunda əsl fəlakət idi. İşdən evə iki saat yarıma gedib çıxmışam. Çünki "Rahat Market"dən sonra yerüstü piyada keçidinin və Xırdalan körpüsünün altında yolun “butulka” effekti ilə daralması pik saatlarda kilometrlərlə uzanan tıxacla nəticələnir. Yolda baş verən kiçik qəza, hər hansı maşının benzininin qurtarması və ya Dövlət Yol Polisi əməkdaşlarının qayda pozan hansısa maşını saxlaması da bu işə öz "töhfə"sini verir”.\nJurnalistin fikrincə, Bakı-Sumqayıt yolu ilə bağlı radikal addımlar atılmasa, vəziyyət hər gün daha pis olacaq: “Bu addımlardan biri də 20 Yanvar dairəsindən Xırdalan dairəsinə qədər olan ərazidə əksəriyyəti qanunsuz olaraq tikilmiş və heç bir mülkiyyət sənədi olmayan obyektlərin sökülməsi hesabına yolun genişləndirilməsidir. 2016-cı ildə referendum yolu ilə Konstitusiyaya edilmiş dəyişikliklər dövlətimizə bu məsələdə əlavə səlahiyyət verir”.\nMəsələ ilə bağlı News24.az-a açıqlama verən Baş Dövlət Yol Polisi İdarəsinin (BDYPİ) İctimaiyyətlə əlaqələr şöbəsinin rəisi, polkovnik Rüfət Quliyev bildirib ki, Bakı Sumqayıt yolunun hər bir hissəsində fasiləsiz olaraq əməkdaşlar xidmət aparır: “Təhlükəsizsiliyin təmin olunması üçün zəruri olan tədbirləri həyata keçirir. Xüsusilə, səhər saatlarında Bakı istiqamətində, axşam saatlarında Bakıdan üzü Saray qəsəbəsi, Xırdalan, Masazır və Sumqayıt istiqamətində nəqliyyat vasitələrinin sayı çox olduğundan hərəkət intensivdir. Amma onu demək olmaz ki, nəqliyyat vasitələri hərəkətsiz olurlar. Fasiləsiz hərəkət daima müşahidə olunmur. Eyni zamanda, yol polisi əməkdaşları lazımi tədbirlər həyata keçirərək bu sıxlığı aradan qaldırır”.\nŞöbə rəisi vətəndaşlara müraciət edib: “Baş Dövlət Yol Polisi əməkdaşı olaraq yol hərəkət iştirakçılarına bildiririk ki, qaydalara ciddi riayət etsinlər. İstər sərbəst, istər intensiv hərəkət zamanı zolaqlara diqqət etsinlər. Eyni zamanda, vətəndaşlar, sürücülər qaydaları pozmasınlar. Sükan arxasında telefonla danışmaq qəti yolverilməzdir. Eyni zamanda, piyadalara onu da tövsiyə edərdik ki, yalnız piyada keçidlərindən istifadə etsinlər. Yeraltı, yerüstü keçidlərdən istifadə olunmaqla hərəkət təhlükəsizliyinin təmin olunmasına biz nail ola bilərik. Bu həm sürücülərin, həm piyadaların həyatı üçün çox vacib bir amildir”.


CƏBRAYIL RAYON SAKİNİ RƏHİM RƏHİMOVUN ÇIXIŞI - AZƏRTAC – Azərbaycan Dövlət İnformasiya Agentliyi\nCƏBRAYIL RAYON SAKİNİ RƏHİM RƏHİMOVUN ÇIXIŞI\n-Hörmətli cənab Baş nazir!\nBizim möhtərəm Prezidentimiz cənab Heydər Əliyevin tikdirdiyi bu möhtəşəm qəsəbədə Sizi salamlayır, “Xoş gəldiniz!” deyirəm.\nBu gün qəsəbədə qələbəlik hökm sürür. Hamı bir-birini təbrik edir, xeyirli olsun, bu evləri tikdirənin ömrü uzun olsun deyirlər. Biz də bu sevinclərə qoşuluruq. Lakin bizim bu sevincimizə bir sevinc də əlavə olunmuşdur. Bu, cənab İlham Əliyevin Baş nazir təyin edilməsidir. Cənab Baş nazir, bu münasibətlə biz Sizi təbrik edir, yeni vəzifənizi alqışlayır və xeyirli olsun, Heydər Əliyev siyasi xəttini davamı olsun deyirik.\nBurada qeyd olundu, Naxçıvan Muxtar Respublikasında təşəbbüs qrupu yaradılıb cənab İlham Əliyevin prezidentliyə namizədliyi irəli sürüləndə buna ilk səs verənlərdən biri də biz olduq. Biz bu qərarı qəbul edəndə heç bir tərəddüd etməmişik. Elmdə belə bir prinsip var: həqiqət müqayisələr aparmaqla üzə çıxır. Gəlin, müqayisə aparaq, özünü siyasi müxalifət adlandıranlarla iqtidarın gördüyü işlərə nəzər salaq. Əgər Heydər Əliyevin 35 ildə tikdirdiyi binaların açılışında kəsilmiş qırmızı lentləri bir yerə toplasaq, müxalifət düşərgəsində olanların hərəsinə bir kostyum çıxar. Əgər Heydər Əliyevin siyasi səhnədə qazandığı mükafatları tərəzinin bir gözünə, siyasi müxalifətin isə hamısını tərəzinin o biri gözünə qoysaq, müxalifət tərəfi havada qalacaqdır. Çünki onların siyasi çəkiləri yox dərəcəsindədir.\nCənab Heydər Əliyev bizim çadır düşərgələrinə dörd dəfə gəlibdir. Hətta o, cəbrayıllı gənclərin dördünün toyunda iştirak edibdir. İlham müəllim, bəlkə də yeri deyil, bilmirəm, atanız öz övladlarının toyunda qol qaldırıb oynayıbmı, amma burada qol qaldırıb bəylə gəlini oynatdı, onlara öz hədiyyəsini, ağsaqqal xeyir-duasını verdi. Bu, bütün Cəbrayıl rayonunun tarixində bir səhifədir və biz onu heç vaxt unutmayacağıq.\nMən televiziya vasitəsilə prezidentliyə namizədlərin çıxışını izləyirəm. Onlar qeyd edirlər ki, hakimiyyətə gələcəkləri təqdirdə maaşları 5-6 dəfə artıracaqlar. Əlbəttə, onlar bunu edə bilərlər. Çünki Heydər Əliyev gecəli-gündüzlü siyasət aparıb qəpik-qəpik dövlət büdcəsinə pul yığıbdır. Onu xərcləməyə nə var ki. Mən də olsam onu xərcləyə bilərəm.\nÇox vaxt onlar çıxışlarında deyirlər ki, guya Heydər Əliyev Qarabağ danışıqlarında cəsarətsizlik göstərir. İndi üzümü onlara tutub soruşuram ki, Heydər Əliyev Siyasi Büroda Qorbaçovla üz-üzə gəlib türk təəssübkeşliyini çəkəndə, bəlkə onun sağında-solunda indi platforma ilə çıxış edənlər durmuşdu?! Ona görə mən onlara deyirəm ki, Azərbaycana müxalifət lazımdır. Lakin əsl sağlam siyasi müxalifət lazımdır.\nOnlar qeyd edirlər ki, Azərbaycana yeni ruh, yeni nəfəs lazımdır. Düz deyirlər, amma yanılırlar. Ona görə ki, biz onların nəfəslərini 1992-1993-cü illərdə hakimiyyətdə olduqları dövrdə görmüşük. Bizə Sidney səmalarında Azərbaycan bayrağını dalğalandıran, himnimizi səsləndirən cənab İlham Əliyev lazımdır.\nCənab Baş nazir, Siz bizim problemimizi Avropa Şurasının Parlament Assambleyasında, BMT-nin Baş Məclisində qaldırmısınız. Xüsusən Azərbaycanın qlobal məsələsi olan Qarabağ problemində, bütövlükdə erməni lobbisinin maneələrinə baxmayaraq, onları susdurmusunuz. Biz bunu heç vaxt unutmarıq.\nBir dəfə Türkiyədən gəlmiş nümayəndə cənab Heydər Əliyevə nadir bir hədiyyə etdi. Bu, gözmuncuğu idi. Çox qəribə hədiyyə idi. Müdrik xalq inancına görə gözmuncuğu bəd nəzərlərdən qorunmaq üçündür. Allah Sizi naşı siyasətbazlardan, çörəyi dizinin üstündə olanlardan, vəzifə kreslosunda oturub küləyin hansı tərəfə əsəcəyini gözləyənlərdən qorusun. Müstəqil, yeni Azərbaycanın tərəqqisi naminə, Sizi bir daha əmin edirik ki, bütün cəbrayıllılar Heydər Əliyevin siyasi xəttini dəstəkləyirlər. Xahiş edirəm ki, cəbrayıllıların, bütün məcburi köçkünlərin salamını atanıza, cənab Heydər Əliyevə çatdırasınız. Qoy bilsin ki, biz gecəli-gündüzlü onun duaçılarıyıq.\nAZERTAG.AZ :CƏBRAYIL RAYON SAKİNİ RƏHİM RƏHİMOVUN ÇIXIŞI


Bitki yeyib intellektual olmaq müşkül məsələ imiş\nVegetarian pəhrizi intellektuallığa zərərlidir\n03:57 30.01.2018 (Yenilənib 10:38 30.01.2018)\nSüd məhsullarından imtina intellekt əmsalının (IQ) 13 bənd geriləməsi ilə nəticələnir\nBAKI, 29 yanvar — Sputnik. Yeni tədqiqatlara görə, süd məhsullarından imtina intellekt əmsalının (IQ) 13 bənd geriləməsi ilə nəticələnir. Ekspertlər vegetarian gənclərin sayının artmasının gələcək nəsillərin sağlamlığına ciddi təsir göstərəcəyindən narahatdırlar. Mütəxəssislər bildirirlər ki, intellektin səviyyəsi orqanizmə qida ilə daxil olan yodun miqdarından asılıdır. Hamilə vaxtı yod çatışmazlığı uşaq üçün mənfi nəticələrə gətirib çıxara bilər.\nSputnik Azərbaycan xəbər verir ki, bu barədə "MedDaily" portalı məlumat yayıb.\nDiyetoloq Helen Bondun fikrincə, getdikcə gənclərin çoxu bitki pəhrizini seçirlər. Bəziləri ekologiyanı, bəziləri isə tibbin əks-göstəricilərini düşünərək süd məhsullarından imtina edirlər.\nRasionumuzda əsas yod mənbəyini süd məhsulları təmin edir. Balıq, yumurta, hətta ev quşları belə orqanizmdə yod ehtiyatını tam ödəyə bilmir.\nIQ, intellektual, vegeterian, süd, pəhriz